ШҲТ Бош котиби Владимир Норов: ШҲТ учинчи ўн йилликка – ўз (...)\nШҲТ Бош котиби Владимир Норов: ШҲТ учинчи ўн йилликка – ўз тараққиётининг мутлақо янги даврига кирмоқда\n2021 йил Шанхай Ҳамкорлик Ташкилоти (ШҲТ) учун муҳим йил ҳисобланади – 15 июнь куни унинг ташкил топганига 20 йил тўлди, - деб ёзади ШҲТ Бош котиби Владимир Норов “Дунё” ААга тақдим этган мақоласида.\nЎтган давр ШҲТни тузиш бўйича асосчи давлатлар раҳбарларининг 2001 йил июнь ойидаги стратегик танлови тўғри ва узоқни кўрадиган қарор бўлганини тасдиқлади. Таъсис этилган кундан буён ўтган тарихан қисқа давр оралиғида ШҲТ ўзининг оёққа туриши ва ривожланишининг катта ва шонли йўлини босиб ўтар экан, вақт синовларига бардош бериб, сиёсий барқарорлик, хавфсизликни мустаҳкамлаш ва савдо-иқтисодий ҳамкорликни кенгайтириш кафолатига урғу берган ҳолда минтақавий ҳамкорликнинг дунёдаги энг йирик тизими бўлиб қолди. Тузилма ўзининг зарур эканлигини, ҳаётий кучи ва халқаро жозибадорлигини исботлаган “Шанхай руҳи”нинг тамойилларига қатъий риоя этмоқда.\nБугунги кунда ШҲТ ўз фаолиятида салмоқли натижаларга эришди ва нуфузли ҳамда таъсирли ҳукуматлараро минтақавий ташкилот сифатида кенг миқёсда халқаро эътироф қозонди, у халқаро майдонда ишончли ва олдиндан билиш мумкин бўлган шерик сифатида қабул қилинмоқда.\nШҲТнинг тузилиши, энг аввало, икки қутбли тизимнинг барҳам топиши, Евроосиё марказида янги мустақил давлатларнинг пайдо бўлиши, минтақавий ва халқаро хавфсизлик нуқтаи назаридан ноанъанавий хавф-хатар ва таҳдидлар келиб чиққани шароитида халқаро майдондаги чуқур ўзгаришларнинг натижаси бўлди.\n2001 йилдаги ШҲТнинг тузилиши тўғрисидаги Декларацияда янги ташкилот доирасида давлатларнинг ҳамкорлиги очилаётган имкониятлардан биргаликда янада самарали фойдаланишга кўмаклашиши, XXI асрнинг сиёсий кўп қутблилик, иқтисодий ва ахборот глобаллашуви жараёнлари жадал ривожланиши шароитида янги хавф-хатар ва таҳдидларга қарши туриши белгилаб қўйилди.\nКенг геосиёсий макон - Евроосиё минтақасида биринчи марта кўп йўналишни қамраб олган халқаро бирлашма шаклидаги сиёсий тизим пайдо бўлди. Унинг фаолияти шериклик, тенг ҳуқуқлилик ва қарорлар қабул қилинишидаги консенсус тамойиллари устига қурилди.\nТашкилот ҳарбий-сиёсий салоҳият, молиявий-иқтисодий қудрат, ижтимоий-маданий анъаналар бўйича бир-биридан тубдан фарқ қиладиган давлатларнинг барқарор бирлашуви нуқтаи назаридан ноёб моҳиятни касб этди.\nБунга таъсис этувчи давлатларнинг бир-бирининг манфаатларини ҳисобга олиш ва ўзаро ҳурмат қилиш, ички ишларига аралашишдан, куч ишлатиш ва устунлик даъволаридан тийилиш ҳисобланадиган, ўзаро манфаат ва умумий ёндошувларга жавоб берадиган тамал тошини шакллантиришга муваффақ бўлишгани туфайли эришилди.\nҚисқа давр ичида ташкилотимиз ўзининг институционал ва ғоявий шаклланиши, салмоқли ҳуқуқий-шартномавий базасини ҳамда ҳамкорликнинг самарали механизмларини яратиш бўйича мураккаб вазифалар мажмуини ҳал қилишга муваффақ бўлди.\nТашкилотимиз фаолиятининг асосини ташкил этадиган “Шанхай руҳи” тамойиллари кичик ва катта давлатларнинг тенг ҳуқуқли шерик сифатида ШҲТнинг ғоявий ва сиёсий моҳиятини белгилаб бердики, бу халқаро тушунмовчиликларни тинч сиёсий-дипломатик йўллар билан ҳал этишда муҳим маёқ бўлиб хизмат қилади.\nИкки ўн йиллик давомида ташкилот фаолияти аъзо давлатлар ўртасида яхши қўшничилик ва ўзаро ишончни мустаҳкамлаш, маданий-цивилизация хилма-хиллигини ҳурмат қилиш, конструктив шериклик, мажмуавий сиёсий-иқтисодий ҳамкорликни кенгайтириш, минтақада тинчлик, хавфсизлик ва барқарорликни биргаликда таъминлаш ва қўллаб-қувватлаш, тенг, ажралмас, мажмуавий ва барқарор хавфсизлик, халқаро ҳуқуқнинг меъёрлари ва тамойилларига мувофиқ ҳамманинг ва ҳар бир давлатнинг манфаатлари таъминланишига асосланган демократик, адолатли ва рационал янги халқаро сиёсий ҳамда иқтисодий тартиб барпо этилишини илгари суришга йўналтирилди.\nБугунги кунда ШҲТ учинчи ўн йилликка - минтақадаги ва умуман жаҳондаги жиддий ўзгаришлар шароитида ўз ривожланишининг мутлақо янги даврига кирмоқда. Ҳозирги пайтда халқаро муносабатлар чуқур трансформация босқичи, янги сиёсий ва иқтисодий марказлар таъсирининг мустаҳкамланиши, кўп қутблилик тамойилларидаги дунё тартиботининг шаклланиши, глобал бошқарувнинг минтақавий даражаси мустаҳкамланиши ҳамда ривожланаётган давлатларнинг позициялари кучайиши орқали кечмоқда. Шундай шароитда ШҲТ ўзаро ҳурмат, адолат, тенглик ва ўзаро манфаатли ҳамкорликни ўзида мужассам этган янги типдаги халқаро муносабатлар қурилишига салмоқли ҳисса қўшмоқда.\nХалқаро тинчлик ва ҳамкорликни қўллаб-қувватлаш, глобал тараққиётни рағбатлантириш, инсон ҳуқуқларини илгари суриш ва ҳимоя қилишда марказий ва мувофиқлаштирувчи роль ўйнаётган ШҲТ универсал, кўп томонлама ташкилот сифатида БМТ саъй-ҳаракатларини қўллаб-қувватлашда ўзининг қатъийлигини тасдиқлагани ҳолда БМТ Низомида кўзда тутилганидек, халқаро тинчлик ва хавфсизликни қўллаб-қувватлаш тизимида БМТ Хавфсизлик Кенгашидаги ўта муҳим ўрнини сақлашга содиқ қолмоқда.\nБугун, 20 йилдан сўнг, ўз чегаралари яқинларида узоққа чўзилган қатор қуролли низолар мавжуд бўлишига қарамасдан, ташкилотимизнинг минтақадаги салмоқли барқарорлаштирувчи ролини комил ишонч билан қайд этиш мумкин.\nШу ўринда мамлакатларимизда терроризм, сепаратизм ва экстремизмнинг сабаблари, манбалари ва намоён бўлишини бартараф этиш бўйича тизимли чора-тадбирлар кўрилишида мувофиқлаштирувчи ролни ўйнаётган ШҲТ Аксилтеррор тизимининг изчил ва самарали ишини айтиш мумкин.\nХалқаро терроризм кўлами ўсиб бораётгани, уларнинг том маънода ҳарбий қўшин операцияларини ўтказиш имкониятлари пайдо бўлганини ҳисобга олган ҳолда ШҲТ доирасидаги аксилтеррор ҳамкорлигига мудофаа идоралари ҳам қўшилди, ШҲТ низом органи сифатида аъзо давлатлар мудофаа вазирлари йиғилиши таъсис этилди.\nАъзо давлатлар ҳуқуқни ҳимоя қилиш органлари ва қуролли кучлари йўналиши бўйича “Тинчлик миссияси” мунтазам аксилтеррор машқлари тажрибага кирди. Шу ўринда таъкидлаш жоизки, ШҲТ қандайдир ҳарбий альянс атрибутларидан холидир: мамлакатлар устидан буйруқ берадиган ёхуд унда мудофаа соҳасида мувофиқлаштирувчи тизим йўқ ва бўлиши ҳам мумкин эмас, кўп миллатли ҳарбий контингент ҳақида эса умуман гап бўлиши мумкин эмас.\nБундан ташқари, «Бирдамлик – 2019-2021» махсус чегара операциялари, аъзо мамлакатлар тегишли органларининг «Сари-Арка-Антитеррор – 2019» қўшма антитеррор машқлари ҳамда террорчилик ва айирмачилик мақсадларидаги хатарлар Интернет тармоғида пайдо бўлиши ва ёйилиши бўйича ШҲТ аъзо давлатлари тегишли органларининг «Сяминь – 2019» тадбирлари ўтказилгани алоҳида аҳамият касб этди.\nТрансмиллий жиноий гуруҳларнинг терроризм ва экстремизм билан бирлашиши, террорчилик фаолиятини молиялаштириш учун наркотикларнинг ноқонуний айланиши даромадларидан фойдаланиш хавфи сақланиб қолаётгани ҳисобга олинган ҳолда Ташкилотга аъзо давлатларнинг саъй-ҳаракатлари гиёҳванд моддаларнинг ноқонуний айланишига қарши туришга, гиёҳвандликнинг олдини олиш ва даволашга қаратилган.\nШҲТ мамлакатлари ҳудудида наркотрафикка қарши курашда ушбу маконда биргаликда ўтказилаётган “Ўргимчак тўри” халқаро гиёҳвандликка қарши операцияси амалий жиҳатдан алоҳида ролни ўтамоқда.\nҲамкорликнинг янги муҳим соҳаси - халқаро ахборот хавфсизлигини таъминлаш бўйича вазифалар биргаликдаги ишларга айланди. Унинг асосий мазмуни ШҲТга аъзо давлатлар раҳбарлари кенгашининг террорчилик, айирмачилик ва экстремизм мафкураларининг тарқалишига қарши, шу жумладан, интернетда ва 2020 йилда халқаро ахборот хавфсизлиги соҳасидаги ҳамкорликка доир баёнотларида шакллантирилган.\nШҲТ, ҳеч муболағасиз, БМТ кўмагида давлатларнинг ахборот маконидаги масъулиятли хатти-ҳаракати қоидалари, меъёрлари ва тамойилларини ишлаб чиқиш бўйича халқаро саъй-ҳаракатларни илгари суради. Бошқача айтганда, ташкилот нафақат минтақавий, балки глобал платформаларда ҳам ташаббускор, конструктив ва ижодий халқаро тузилмага айланди.\nБу босқичда жаҳонда ва, айниқса, Шанхай ташкилоти давлатлари атрофида сиёсий вазият нотинч бўлиб қолмоқда. Бундан ташқари, ШҲТ маконига туташ ҳудудларда кескинликни авж олдириш тенденцияси кузатилмоқда, бу ерда халқаро беқарорликнинг янги ўчоқлари пайдо бўлди.\nХорижий қўшинларнинг Афғонистондан бутунлай олиб чиқилишининг ҳозирги шароитида ШҲТнинг бу мамлакатдаги вазиятни нормаллаштиришдаги ўрни ва аҳамияти сезиларли даражада ошди.\nШҲТга аъзо давлатлар мамлакатнинг барча ижтимоий, сиёсий, этник ва диний гуруҳлари манфаатларини ҳисобга олган ҳолда инклюзив тинч мулоқот орқали Афғонистонда давлат ҳокимиятининг қонунийлигини масъулият билан тиклашни муҳим деб билади. Улар мазкур мамлакатнинг барча сиёсий кучларига вазиятни нормаллаштириш, тинчлик, иқтисодий тараққиётни тиклаш, терроризм, экстремизм ва гиёҳванд моддаларнинг ноқонуний айланишига қарши кураш бўйича зарур чора-тадбирларни амалга оширмоқда.\nШу билан бирга, ШҲТга аъзо давлатлар Афғонистонга терроризм, уруш ва гиёҳвандликдан озод тинч, барқарор ва фаровон мамлакат бўлишда кўмаклашиш ниятини тасдиқламоқда. Улар БМТнинг марказий мувофиқлаштирувчи роли орқали Афғонистонни барқарорлаштириш ва ривожлантириш бўйича халқаро саъй-ҳаракатларда иштирок этишга тайёр.\nТашкилотга аъзо давлатлар ташқи ишлар вазирларининг 2021 йил июль ойида ШҲТ-Афғонистон алоқа гуруҳи доирасида Душанбеда бўлиб ўтган йиғилишда ШҲТни Афғонистонда тинчлик ва миллий ярашувга эришишда муҳим ролни бажаришда қўллаб-қувватлашлари билдирилди. Афғонистонда барқарор тинчлик ва тараққиётни таъминлаш учун минтақавий ва халқаро даражадаги мувофиқлаштириш ҳамда ҳамкорликни кучайтиришга содиқликлари тасдиқланди.\nШҲТ давлатлари айни пайтда Афғонистонни ижтимоий-иқтисодий қайта қуришни рағбатлантириш бўйича амалий чора-тадбирлар режасини кўриб чиқмоқда.\nТашкилот коронавирус синовидан мувафаққиятли ўта олди ва аъзо давлатлар ташкилот атрофида юқори даражадаги ҳамжиҳатликни, ўзаро ёрдам ва бирдамликни намоён этди. Ҳозирги кунда ШҲТга аъзо давлатлар олдига умумий вазифа – эпидемияга қарши кураш, иқтисодиётни тиклаш ва ривожлантириш, кабағалликка қарши кураш ва аҳоли турмуш даражасини ошириш мақсадлари қўйилган.\nШҲТ ушбу маконда ўзаро манфаатли савдо-иқтисодий ҳамкорлик, иқтисодиётнинг деярли барча тармоқларини қамраб олган қўшма лойиҳаларни амалга ошириш учун улкан платформадир.\n2020 йилда ташкилотга аъзо барча мамлакатларининг жами ялпи ички маҳсулоти умумий жаҳон кўрсаткичининг 23 фоизини ташкил қилди. 2030 йилга бориб эса бу кўрсатгич 35-40 фоизга ўсиши кутилмоқда. ШҲТга аъзо давлатларнинг ташқи савдо айланмаси 6,3 триллион АҚШ долларидан ортиқни ташкил этмоқда. Улкан салоҳиятни рўёбга чиқариш ва мамлакатларимиз иқтисодиётининг ўсишини таъминлаш учун мақсадли дастурлар ва бошқа ҳужжатлар қабул қилинди. Бундан ташқари, иқтисодий ҳамкорлик, саноат, озиқ-овқат хавфсизлиги, транспорт, минтақалараро ҳамкорлик, рақамлаштириш, энергетика, юқори технологиялар, чекка ҳудудларни ривожлантириш, миллий валюталарда ўзаро ҳисоб-китобларга ўтиш соҳаларида яхши амалиётлар мавжуд.\nҲозирги кунда қабул қилинган ҳужжатларни амалга ошириш учун ШҲТга аъзо давлатлар, кузатувчилар ва мулоқот бўйича ҳамкорлар иштирокида аниқ лойиҳа фаолиятини амалга ошириш бениҳоя муҳим. Бундан ташқари, иқтисодий ҳамкорликни янги босқичга олиб чиқиш учун зарур шарт-шароит яратилди. «Яшил» энергия, рақамли иқтисодиёт ва бошқа инновацион йўналишларда ҳам сифат жиҳатидан юқори натижалар мавжуд. Шу билан бирга, COVID-19 пандемиясининг салбий оқибатларини бартараф этиш ва ШҲТ маконида янги ўсиш нуқталарини аниқлашда рақамли иқтисодиёт ва замонавий IT-технологияларни ривжлантириш ҳам ҳал қилувчи аҳамият касб этиши мумкин. ШҲТ ҳудуди инновацион ғояларни амалга ошириш учун катта бозордир.\nТашкилот ШҲТга аъзо давлатларнинг озиқ-овқат хавфсизлиги бўйича ҳамкорлик дастури ва уни амалга ошириш режасини изчил бадаришга катта эътибор қаратмоқда. ШҲТ маконида озиқ-овқат хавфсизлиги ва ижтимоий-иқтисодий барқарорликнинг асосий омили бўлган агросаноат мажмуаси маҳсулотларини узлуксиз етказиб беришни таъминлаш учун ташкилотга аъзо мамлакатлар қўшма транспорт инфратузилмаси лойиҳаларини ишлаб чиқиш ва амалга ошириш, хусусан, мультимодал транспортни оптималлаштириш, трансчегара электрон тижорати учун логистика марказларини шакллантириш, шунингдек, транспортда рақамли тизимлардан фойдаланишни кенгайтириш кун тартибидаги масалалардир.\nАйниқса, ШҲТ фаолиятининг келгуси ўн йиллигининг асосий стратегик вазифаси кўп томонлама савдо-иқтисодий ҳамкорликни жадаллаштиришга қаратилади.\nШҲТ аъзо давлатларнинг миллий манфаатларини минтақалар билан бирлаштириш учун «Бир макон, бир йўл», «Шимол-Жануб», «Катта Евроосиё ҳамкорлиги», «ШҲТ яшил камари», бошқа қитъалараро ва минтақавий ташаббусларни амалга ошириш учун самарали платформа бўла олади.\nТашкилот, ҳеч муболағасиз, дунёнинг кўплаб мамлакатлари учун «диққатга сазовор марказ»га айланди. ШҲТга аъзо давлатлар учинчи давлатларга қаратилмаган конструктив ҳамкорликни ўрнатишмоқда. ШҲТнинг очиқлик принципига амал қилиш ва уни амалга ошириш сиёсати, Низом ва бошқа меъёрий ҳужжатларга мувофиқ, БМТ ва унинг ихтисослашган органлари ҳамда МДҲ, КХШТ, АСЕАН, ИҲТ, ОҲИЧБК ва бошқа халқаро ташкилотлар билан ҳамкорликни ривожлантиришга хизмат қилади.\n2021 йил 16-17 сентябрь кунлари Душанбе шаҳрида ШҲТга аъзо давлатлар раҳбарларининг юбилей йиғилиши ўтказилади. У Тожикистоннинг ташкилотга 2020-2021 йилларда мувафаққиятли раислик даврининг сўнгги тадбири бўлади.\nДарҳақиқат, Душанбе саммити тарихий воқеликдир. Чунки мазкур саммитда давлат раҳбарлари 20 йил давомида амалга оширилган ишлар натижаларини ва ташкилотнинг ривожланиш истиқболларини кўриб чиқадилар.\nМамлакатларимиз раҳбарлари томонидан қабул қилинадиган қарорлар ташкилотнинг илғор тараққиётида янги саҳифа очади, минтақада ва дунёда тинчлик ва барқарорликни сақлаш, барқарор тараққиётни таъминлаш ва ШҲТнинг кенг фаолиятида маданий-гуманитар ҳамкорликни мустаҳкамлашга ҳисса қўшади.\nТожикистон Республикаси ШҲТнинг таъсис этувчи давлатларидан бири сифатида ташкилот ривожига катта ҳисса қўшиб келмоқда. Унинг раислиги даврида Тожикистон томони 80 та тадбир ташаббуси билан чиқди.\nТожикистон раислигидаги режа ва томонларнинг таклифлари асосида жорий йил бошида аъзо давлатлар томонидан 2021 йилга мўлжалланган йирик тадбирлар режаси ишлаб чиқилди ва тасдиқланди. Ушбу тадбирлар режасига ШҲТ органларининг 153 та турли йиғилиш ва мажлислари ҳамда шу йил ноябрь ойида Қозоғистонда бўлиб ўтадиган Ҳукумат раҳбарлари Кенгашининг йиғилиши ҳам киритилган.\nПандемия биргаликдаги ишларимизнинг ўсувчанлигига ўз тузатишларини киритди. Шунга қарамай, Тожикистон раислигидаги юбилей йилида ШҲТнинг асосий тадбирлар режасининг барча бандларини изчил амалга оширишга эришилди.\nДавлат раҳбарларига кўриб чиқиш учун тақдим этиладиган режалаштирилган ҳужжатларни тасдиқлаш ҳамда уларни ШҲТ давлат раҳбарлари кенгаши йиғилиши доирасида имзолаш жараёни якуний босқичга келди. Миллий мувофиқлаштирувчилар Кенгаши ва махсус эксперт ишчи гуруҳларидан иборат барча механизмлар ишга солинган. Йил бошидан буён турли даражадаги 100 дан ортиқ учрашув ўтказилди.\nБугунги кунга келиб ШҲТ давлат раҳбарлари кенгаши йиғилишида имзоланиши режалаштирилган ҳужжатларнинг салмоқли рўйхати тайёрланган бўлиб, уларнинг тўртдан уч қисми давлат раҳбарлари, қолган қисми – вазирликлар, идоралар ва халқаро ташкилотлар раҳбарлари даражасида имзоланади.\nСаммитнинг асосий ҳужжати - ШҲТнинг йигирма йиллиги муносабати билан Душанбе декларацияси бўлиб, унда ШҲТнинг йигирма йиллик фаолиятининг асосий натижалари, Ташкилотга аъзо давлатлар раҳбарларининг минтақадаги ва дунёдаги мавжуд вазият ва ШҲТга аъзо давлатларнинг минтақавий ва глобал сиёсатнинг асосий масалалари бўйича умумий позицияси, шунингдек, ташкилотнинг асосий фаолият йўналишлари ўз аксини топади.\nМамлакатларимиз етакчилари ШҲТ оиласини кенгайтириш, хусусан, мулоқот ва ШҲТга тўлиқ аъзо бўлиш учун янги ҳамкор давлатларни қабул қилиш бўйича музокаралар жараёнини йўлга қўйиш тўғрисида қарорлар қабул қилади. Буни ташкилотимизнинг очиқлик тамойили ва унга амалий жиҳатдан риоя этиш борасидаги қатъий ниятимиз яққол тасдиқлайди.\nШҲТга аъзо давлатлар хавфсизлигига янги таҳдид ва хатарларга қарши кураш механизмларини такомиллаштиришда томонларнинг муайян ташаббусларини инобатга олган ҳолда сезиларли муваффақиятларга эришилди. Бўлажак саммитда уч “ёвуз куч”га қарши курашиш, халқаро ахборот хавфсизлигини таъминлаш ва гиёҳвандликка қарши кураш стратегиясини амалга ошириш бўйича ҳужжатларни тасдиқлаш режалаштирилган.\nШҲТ мамлакатлари раҳбарлари ШҲТ маконида савдо-иқтисодий алоқаларни янада ривожлантиришга қаратилган қатор ҳужжатларни тасдиқлашади. Саммитда пандемиянинг салбий ижтимоий-иқтисодий оқибатларини бартараф этиш бўйича қўшма чора-тадбирлар режаси, ШҲТ иқтисодий форуми концепцияси, ШҲТнинг “Яшил белбоғ” дастури тасдиқланиб, озиқ-овқат хавфсизлиги бўйича Баёнот қабул қилиниши ҳам кутилмоқда.\nСаммитнинг мазмундорлик қисми маданий-гуманитар соҳада амалга ошириладиган тадбирлар билан ҳам бойитилади. ШҲТ мадҳияси тўғрисидаги низом, Атроф-муҳитни муҳофаза қилиш соҳасидаги ҳамкорлик концепциясини амалга ошириш бўйича Ҳаракатлар режаси, ШҲТнинг туризм ва маданий пойтахти тўғрисидаги битим ҳамда Фан, техника ва инновация соҳасидаги ҳамкорликни мустаҳкамлаш тўғрисидаги Баёнот давлат раҳбарлари томонидан тасдиқлаш учун тақдим этилади.\nСаммит доирасида мутасадди вазирликлар раҳбарлари Ёшлар билан ишлаш соҳасидаги ҳамкорлик тўғрисида Битим, Тарихий обидалар ва маданий мерос объектларини муҳофаза қилиш, сақлаш ва тиклаш соҳасидаги ҳамкорлик тўғрисида Битим, шунингдек, Олий ва ўрта махсус маданият ва санъат муассасалари ўртасида ҳамкорлик тўғрисида Меморандумни имзолашлари кутилмоқда.\nБундан ташқари, давлат раҳбарлари ШҲТ Бош котиби лавозимига Хитой номзодини ва уч йил муддатга ШҲТ Ижроия Қўмитаси директори лавозимига Ўзбекистон номзодини ҳамда “ШҲТ – 20 йил: бугунги ҳолат ва истиқболлар” номли умумлаштирилган ҳисоботни тасдиқлайдилар.\nЎрнатилган анъанага кўра, саммит якунлари бўйича ШҲТда навбатдаги раислик қилувчи давлат тўғрисида қарор қабул қилинади. ШҲТ тартиб-қоидаларига кўра, ШҲТ муассисларидан бири, ушбу ташкилотга 2003-2004, 2009-2010 ва 2015-2016 йилларда уч марта раислик қилган Ўзбекистон Республикасига топширилади.\n2021-2022-йилларда Ўзбекистон Шанхай Ҳамкорлик Ташкилотига тўртинчи марта раислик қилади ва ўз ваколати доирасида ШҲТнинг халқаро майдонда тутган ўрни ва нуфузини янада юксалтириш ва ривожлантиришга салмоқли ҳисса қўшади.\nҚайд этиш лозимки, Ўзбекистон ШҲТга бўлажак раислиги учун олдиндан тайёргарлик кўра бошлади. Жорий йилнинг февраль ойида мамлакат Президенти Шавкат Мирзиёев Ўзбекистонда 2022 йилда бўлиб ўтадиган ШҲТ саммитига тайёргарлик кўриш тўғрисидаги қарорни имзолади. Ҳужжат асосий тадбирларга тайёргарлик кўриш бўйича ташкилий комиссия таркибини тасдиқлайди.\nЎзбекистоннинг ШҲТга раислиги билан боғлиқ маълумотлар билан тўлдириб бориладиган махсус веб-сайтни ишга тушириш режалаштирилмоқда.\nБўлажак Душанбе саммитида Ўзбекистон раҳбари раисликнинг устувор йўналишларини эълон қилади, уларни амалга ошириш учун ШҲТнинг тегишли механизмлари сафарбар этилади. Айни пайтда Ўзбекистон раислигининг режасини мувофиқлаштириш бўйича ишлар олиб борилмоқда. Ушбу режа ҳамкорларга кўриб чиқиш учун тақдим этилади.


Оммавий ахборот воситалари ходимлари,... | Тупроққалъа тумани ҳокимлиги расмий веб сайти\nОммавий ахборот воситалари ходимлари,...\nОммавий ахборот воситалари ходимлари, журналист ва блогерлар диққатига!\nDekabr 13, 2021 399\nЖорий йилнинг 15 декабрь куни Тупроққалъа тумани ҳокимлигининг мажлислар залида туман ҳокими Салаев Алишер Рўзметовичнинг 2021 йил ижтимоий-иқтисодий ривожланиш якунлари ва 2022 йил учун белгиланган устувор йўналишлар бўйича мурожаати бўлиб ўтади.\nШунингдек, туманимиздаги янги ишлаб чиқариш корхоналари ва ижтимоий соҳа объектларига пресс-тур ташкил этилади.\nТадбирларда барча хоҳловчи ОAВ вакиллари иштирок қилишлари мумкин.\nМурожаат учун телефон: 99-967-10-42\nТарқатиш: Dekabr 13, 2021 - Автор: Машарипов Фурқат


“Локомотив” ҳимоячиси Муҳаммад Коне Буркина Фасо терма жамоасига чақирилди\n21 август, 2017, 12:44\n“Локомотив” жамоаси сафида ишончли ўйин намойиш этиб келаётган Муҳаммад Гнонтча Коне Буркина Фасо терма жамоасидан чақирув олди. Бу ҳақда клуб матбуот хизмати хабар бермоқда.\nБиласиз, айни пайтда барча қитъаларда Жаҳон чемпионати-2018 саралаш босқичи давом этмоқда. Жумладан, Африкада ҳам терма жамоалар келаси йили Россия яшил майдонларида ўтказиладиган мундиал йўлланмаси учун баҳс олиб боришмоқда.\nЎтган йили Ўзбекистон терма жамоаси билан ўртоқлик ўйинида майдонга тушган Буркина Фасо терма жамоаси ўз олдига мудиал чипталаридан бирига эга чиқишни мақсад қилган. Ушбу юрт бош жамоаси “Локомотив” сафида Осиё Чемпионлар Лигаси ҳамда Ўзбекистон чемпионати беллашувларида ишончли ўйин кўрсатиб келаётган Муҳаммад Конени навбатдаги учрашувларига таклиф этди.\nАслида Кот-д’Ивуарда таваллуд топган 23 ёшли ҳимоячи айни пайтда Буркина Фасо паспортига ҳам эга. Шу сабабли буркиналиклар устози Конени олдиндаги икки учрашувга чақиришни лозим топди.\nБуркина Фасо терма жамоаси мундиал саралашининг Д гуруҳида иштирок этмоқда ва 4 очко билан жадвалда биринчи поғонада кетмоқда. Буркиналиклар 2 сентябрь куни Сенегал майдонига сафар уюштиришса, 5 сентябрда ўз уйларида сенегалликларни қабул қилишади. Ушбу учрашувларда Муҳаммад Коне ҳам иштирок этиш учун чақирилди.\nТаъкидлаш жоизки, Буркина Фасо ўрин олган гуруҳда яна Жанубий Африка Республикаси терма жамоаси ҳамда Кабо Верде термалари ҳам бор.


Бизнинг хусусий фирмамиз шахар ҳокимининг 2001 йил 6 декабрь қарори билан рўйхатга олинган, ишлаб чиқариш фаолияти билан шуғулланади. Директор фирмани ягона таъсисчиси хисобланади, фирма ягона солиқ тўловчиси хисобланади. 2004 йил 29 сентябрь қайта рўйхатга олиниб, хусусий фирма хусусий корхонага айлантирилган. Корхона тақсимланмаган фойдасини 2016 йилда ягона таъсисчига дивидент сифатида тақсимламоқчи.\nМулкдор - ягона жисмоний шахс томонидан тузилган ва бошқариладиган тижоратчи ташкилот хусусий корхона деб эътироф этилади. Хусусий корхона тадбиркорлик субъектларининг ташкилий-ҳуқуқий шаклидир.\nҚонуннинг ушбу талаби асосида тузилган хусусий корхона давлат рўйхатидан ўтказилган пайтдан бошлаб юридик шахс мақомига эга бўлади ва демак-ки ушбу ташкилий-ҳуқуқий шаклдаги тижоратчи ташкилотлар учун белгиланган барча ҳуқуқ ва мажбуриятларга, шу жумладан солиқ имтиёзлардан фойдаланипш ҳуқуқига ҳам эга бўлади.\nСаволингизнинг иккинчи қисмига жавоб аллақачон бизнинг Маълумот хизматимизда сақланади. Сиз улар билан қуйидаги ҳаволалар бўйича танишишингиз мумкин:\nhttp://vopros.norma.uz/question/5299 ва http://vopros.norma.uz/question/2526.\n «Хусусий корхона тўғрисида»ги Қонуннинг 3-моддасига қаранг\n «Хусусий корхона тўғрисида»ги Қонуннинг 11-моддасига қаранг


БМТнинг диний эксперти: Мамлакатда виждон, фикр, дин ёки эътиқод эркинлиги ҳаддан зиёд тартибга солинади « Ўзбекистон Халқ Ҳаракати\nБМТнинг диний эксперти: Мамлакатда виждон, фикр, дин ёки эътиқод эркинлиги ҳаддан зиёд тартибга солинади\n16 October 2017 - 15:11\n“Озодлик” радиосининг хабар беришча, БМТнинг диний эксперти Ўзбекистонга сафари бўйича хулосаларини эълон қилган.\n“Диний экстремизмга қарши кураш дин ёки эътиқодларнинг хилма-хиллиги, жумладан унинг эркинлигини барқарорлаштириш асосида қурилиши лозим”, дейилган ҳисоботда жумладан.\nМахсус маърузачи “Зўравонликка, экстремизмнинг олдини олиш ёки унга қарши кураш йўлида дин ёки эътиқод эркинлиги ҳуқуқи қурбон қилинмаслиги керак”, – дея огоҳлантирди Шоҳид, – Бу мақсад қилинган ҳозирги ислоҳотларга кенг йўл очиш ўрнига, имкониятларни қисқартириб юборади”.\nУ, шунингдек, ҳуқуқий ислоҳотларга эътибор қилиниши баробарида, ҳукумат инсон ҳуқуқлари соҳасига “амалий” ёндашув, жумладан, институционал ва давлат сиёсати борасида ислоҳотлар зарур эканлигини айтиб ўтди.\n“Дин ёки эътиқод эркинлиги, уюшиш эркинлиги, тинч йиғилишлар ва сўз эркинлиги, шунингдек қонун устуворлигини мустаҳкамлаш ва суд ҳокимияти мустақиллигини кафолатлаш учун қулай имкониятлар яратиб берилишини талаб қилади”, дейилган Шоҳид тайёрлаган ҳисоботда.\n“Ўзбекистон – дунёвий давлат эканлигини ҳисобга олсак, мамлакатда виждон, фикр, дин ёки эътиқод эркинлиги ҳаддан зиёд тартибга солинади. Диний жамоалар фақат рўйхатга олиш асосида фаолият юритиши мумкин ва ҳокимият барча диний ҳаракатларга ҳушёр туришга мойилдир”.\nМахсус маърузачи: “Ўзбекистондаги турли миллат ва элатларнинг ўзаро бирдамликда яшашлари динлараро ҳамжиҳатлик ва жамият фаровонлигини рағбатлантириш, шунингдек, ҳар бир инсоннинг ўз фикрини эркин ифодалаши учун пойдевор бўлиб хизмат қилади,” – дея давом этди.\n“Кишилар дин ҳақида фикр билдиришда ёки эътиқод амалларини бажаришларида ўзини-ўзи цензура қилишлари шарт эмас”.\nШоҳиднинг ёшларнинг таълим соҳасидаги айниқса, диний саводхонликни ошириш борасида яхши ташаббуслар амалга оширилаётганига гувоҳ бўлганини айтди. Шунингдек, унинг таъкидлашича, “диний эркинлик соҳасида ҳам саводхонликни ошириш ва айни вақтнинг ўзида рағбатлантириш жуда муҳим”.


Одамлар йўловчи сифатида қачон самолётларда уча бошлаган? - zarnews.uz\n102 йил олдин Германияда дунёдаги биринчи йўловчи авиакомпанияси ишга туширилган.\nЙўловчи ҳаво транспорти бозори Биринчи жаҳон уруши тугагандан сўнг ривожлана бошлади. Дастлаб вақтни бой бермасдан сақланиб қолинган ҳарбий самолётлардан фойдаланишга қарор қилинди. Кимдир хизматдан кейин уйига қайтар, бошқалари эса яхшироқ ҳаёт излаб бошқа мамлакатларга кўчиб ўтарди.\nЙўловчи авиакомпанияларини ишга тушириш ғоясидан олдин одамлар бутун дунё бўйлаб поездлар ва кемаларда саёҳат қилишган. Замонавий одам бу жуда узоқ вақтни талаб қилган бўларди, деб ўйлайди, бироқ бундай лайнерлардаги хизматларни хисобга олсак, бу саёҳатлар тўлиқ ҳуқуқли таътилга айланишга улгурганини тасвирлаш қийин бўлмаса керак. 5-tv.ru. сайти ҳозирда ҳаммабоп саналмиш биринчи йўловчи авиалиниялар қандай пайдо бўлгани ҳақида ҳикоя қилади.\nБиринчи йўловчи авиалинияларининг пайдо бўлиши\nБортида йўловчи билан биринчи тижорат парвози 1914 йилда АҚШнинг Флорида штатида амалга оширилган бўлса-да, мунтазам йўловчи ҳаво транспортининг кашшофи Германия ҳисобланади.\nБиринчи парвоз Берлиндан Веймарга 1919 йилнинг 5 февралида амалга оширилган. Бу парвозлар замонавий одамлар ўрганиб қолганларига умуман ўхшамас эди. Собиқ ҳарбий ҳужумчи AEG J самолёти кабинаси очиқ бўлиб, йўловчилар кабинага чиқишдан олдин учиш костюмлари, дубулға, кўзойнак ва мўйнали этик кийиб олишлари керак бўларди. Лайнерлар 4,5 минг метр баланликда учган, ҳозирда эса бу ўн мингдан ошади.\nБошқа Европа давлатлари ҳам Германиядан қолишмади. 1919 йилда Париждан Брюсселга учадиган Lignes Aeriennes Farman биринчи халқаро компанияси пайдо бўлди.\n1920 йилларнинг бошларига келиб аҳоли ўртасида ҳосил бўлган Европа йўловчи линияларининг бутун тармоғига талаб ортиб борди. Йўловчилар манзилларига етиб бориши учун кемаларда бир неча ҳафта сарфлаши керак бўларди, самолётда эса тунги тўхташлар билан бирга бир неча кунда етиб олишарди. Масалан, бортида ҳатто бар ва етти хил кечки овқат ташкил қилинган лайнерда Лондондан Ҳиндистонгача олти кун, Австралиягача эса ўн кун кетарди. Бу узоқ масофалар учун парвозлар чипта нархи 21 минг замонавий доллардан ошмасди.\nСамолётлар океан бўйлаб қачон уча бошлади?\n1913 йилда Daily Mail газетаси ўз ўқувчиларини ҳайратда қолдириб Атлантика океанини 72 соатда самолётда кесиб ўтган кишига ўн минг фунт стерлинг мукофот берилиши тўғрисидаги танловни эълон қилди. Кўнгиллилар топилмади ва Биринчи жаҳон уруши бошланганидан бир йил ўтгач, танлов тўхтатилди. Тинмас журналистлар 1918 йилда танловни қайтадан тиклаш фикрига қайтди. Икки тажрибали учувчи Джон Алкок ва Артур Браун кўнгилли бўлишга талабгор бўлиб ушбу хавфли саёҳатга чиқди. 1919 йилнинг 14 июнида учувчилар Канаданинг Сент-Жон шаҳридан Ирландиянинг Клифденига йўл олишди. Парвоз 16 соат 28 дақиқа давом этди. Шу тариқа икки жасур учувчи йўловчиларнинг трансатлантик парвозлари шаклланишига асос солди.\nЙўловчи авиациясининг гуллаган даври 50-60 йилларга тўғри келди. Ўша даврлардаги самолётларнинг қиёфаси ва хизмат кўрсатиши ҳақида афсоналар юради. Йўловчиларга бериладиган таомлар фақат чинни идишларда берилган. Курсиларнинг кенглиги 45 сантиметрни ташкил қилиб, улар осонгина каравотга айланиши мумкин эди. Эндиликда бу дабдаба фақат етакчи авиакомпанияларнинг биринчи синфида мавжуд.\nБиринчи арзон авиакомпания ва ҳаммабоп ҳаво саёҳати\n1970-йилларда авиакомпаниялар эгалари ўз авиалиниялари нафақат бойлар, балки ҳамма учун очиқ бўлиши кераклигини оддий математика орқали, яъни йўловчи қанча кўп бўлса, чипталар арзон, шунга яраша кўп мижоз тўплаб, пул ишлаб олиш мумкинлигини тушуниб етишди.


“Абодила” сўзи “Абдуллоҳ” исмининг кўплик шакли ҳисобланади. Ибн Салоҳга кўра, Абдуллоҳ исмли саҳобалар сони икки юз йигирмага, Ибн Фатҳунга кўра, уч юзга яқин. Аслида “Абдуллоҳ” исмли саҳобаларнинг барчаси “абодила” дейилади.\nИбн Аббос розияллоҳу анҳудан: «Аллоҳ таолонинг: «Сен: «Мен сиздан бу учун ажр эмас, фақат қариндошлик меҳринигина сўрайман», деб айт», ояти ҳақида сўралди.\nАбу Абдуллоҳ Билол ибн Рабоҳ ал-Ҳабаший (розийаллоҳу анҳу) Пайғамбаримизнинг (алайҳиссалом) улуғ саҳобаларидан.\nБу аёл Расулуллоҳ соллаллоҳу алайҳи ва саллам суҳбатларидан баҳраманд бўлиш шарафига эришган, икки дунё саодатини қўлга киритган, Аллоҳга берган аҳдига умр бўйи содиқ қолган улуғ саҳобиялардан эди.\nАбу Бакр Сиддиқ розияллоҳу анҳунинг ҳаётларини ўрганар эканмиз, у кишининг ақл-заковатлари, илмлари, тадбиркорликлари, уддабуронликлари ва ҳар қандай вазиятда ҳам ўзларини йўқотиб қўймасликларига қойил қоламиз.\nАбдураҳмон розияллоҳу анҳу Абу Бакр Розияллоҳу анҳунинг тўнғич ўғли бўлиб, жоҳилият даврида уни Абдул-Каъба дейишар эди.\nСаҳобаларни яхши кўриш ва уларни пайғамбарлардан кейин энг афзал инсонлар бўлган, деб эътиқод қилиш ҳар бир мусулмоннинг бурчи ҳисобланади.\nИмом Бухорий, Муслим ва Термизий раҳматуллоҳи алайҳилар Ҳузайфа розияллоҳу анҳудан ривоят қиладилар:\nЯрмук жангида ислом қўшинларидан бир қанча отлиқлар орқада қолдилар. Кейин улар сафларнинг ортида турган аёлларнинг олдига келдилар. Отлиқлар орасида Абу Суфён ҳам бор эди. Аёллар орасида эса, унинг хотини Ҳинд бор эди.


«Соққа шилиш»нинг инновацион тури: «Ўзбекконцерт» бизга керакми? | Fayzbog.uz\n25.10.2019 / Нурбек Алимов /\nҲукуматнинг 2015 йил 9 декабрдаги 354-сон қарори билан тасдиқланган концерт-томоша фаолиятини лицензиялаш тартиби тўғрисидаги низомга мувофиқ, лицензия концерт-томоша фаолиятининг олти рейтинг гуруҳлари бўйича берилади.\nОммавий ахборот воситаларида қўшиқлар ва видеоклиплар тақдим этиш учун I, II, III, IV рейтинг гуруҳлари бўйича лицензия талаб қилинади.\nV ва VI рейтинг гуруҳлари бўйича лицензия берилиши тўй, юбилей ва бошқа тантаналарга концерт хизмати кўрсатиш, шу жумладан кўнгилочар ташкилотларда (клублар, дискотекалар ва ҳ.к.) концерт хизмати кўрсатиш ҳуқуқини беради.\nБуюк Британиянинг 1988 йилдаги Муаллифлик ҳуқуқи, дизайнлар\nва патентлар тўғрисидаги Қонунига кўра агар бошқа шахснинг мусиқаси бирор жойда мижозлар ёки ходимлар учун радио, ТВ, СD, MP3 ёки компьютер карнайлари орқали ёки жонли тадбирларда ўзга шахслар томонидан ижро қилинса, бу оммавий ижро деб ҳисобланади. Ўз навбатида юқоридаги Қонунга кўра оммавий ижро учун лицензия олиш талаб қилинади. Бундан ташқари Британия қонунчилигига кўра “cover” ижро учун унинг муаллифидан ҳам рухсат олиш лозим. Айни шу амалиёт Германияда ҳам мавжуд.\nТаъкидлаб ўтиш лозимки, мазкур давлатлардаги мусиқий асарни ижро этиш учун бериладиган лицензия бизнинг қонунчиликда назарда тутилган лицензиядан тубдан фарқ қилади. Бизда лицензия фаолият юритиш учун тақдим этилса, АҚШ, Буюк Британия, Германияда лицензия шахсга тегишли бўлмаган аниқ бир мусиқий асарни маълум бир ҳудуд доирасида ёки вақт давомида ижро этиш ҳуқуқини (маълум бир ҳаракатга рухсат) беради.\nТуркманистон Республикасининг “Фаолиятнинг айрим турларини лицензиялаш тўғрисида”ги Қонунига мувофиқ, маданият ва санъат фаолияти лицензия талаб қилинадиган фаолият турлари қаторига киритилган.\nМазкур фаолият турлари Туркманистон Маданият ва радиоэшиттириш вазирлиги томонидан лицензияланади. Унга кўра, фақат концертлар, мусиқа кечалари, ижодий учрашувлар ўтказиш учун лицензия талаб қилинади, бошқа фаолият учун, жумладан, ТВ, радио ва бошқа ОАВда қўшиқ ёки клип чиқариш учун лицензия талаб қилинмайди. Лицензия бериш учун 500 туркман манати (Марказий банк курси билан 1 млн 354 минг 620 сўм) миқдорида бож ундирилади. Ўзбекистонда мазкур сумманинг минимал миқдори 8 млн 920 минг сўмни ташкил қилади.\nҚонунчиликка мувофиқ санъаткор телевидение ва радиога видео ёки аудиомаҳсулот тақдим этиши учун лицензия олиши шарт бўлса-да, телевидение ва радиода фақатгина лицензияси мавжуд санъаткорларнинг видео ёки аудио маҳсулоти чиқарилиши лозим, деган талаб қонунчиликда мавжуд эмас.\nБундан ташқари, интернет тармоғидаги видеохостинглар (youtube, facebook, mover.uz ва ҳ.к.) орқали ҳам бемалол видео ёки аудио маҳсулот айлантирилиши мумкин. Бу ҳолат ҳам санъаткорларнинг ҳақли норозилигига сабаб бўлмоқда.\nАмалдаги қонунчиликка мувофиқ, “Ўзбекконцерт” давлат муассасаси томонидан бериладиган лицензия амал қилиш муддати чекланмаган ҳолда берилиши лозим бўлса-да, бугунги кунда лицензия 5 йил муддатга берилмоқда.\nТугатилган лицензияни айрим сабабларга кўра эгаларига яна қайтариш қонунчиликка зид.\nКўп ҳолатларда муассаса томонидан тугатилган лицензиялар, у ёки бу асоссиз сабабларга кўра, маълум муддат ўтганидан сўнг ўз эгаларига қайтарилганлиги тўғрисида расмий хабар берилади.\nМаълумот учун: “жумладан, хонанда Абдулла Қурбонов, Жаҳонгир Отажонов, Шаҳло Аҳмедова ҳамда Ҳалима Ибрагимовалар бундан буён ўз ижодларини ривожлантириш ва халқимизга астойдил хизмат қилишларини билдиришганлиги сабаб лицензиялари қайтарилганлиги эълон қилинди”, дейилади муассасанинг расмий сайтида.\nСанъаткорларнинг аҳоли фикрига катта таъсир кўрсатиш имконияти мавжуд.\nМаълумот учун: хонанда Райҳон Ғаниевани инстаграм профилида 2,8 млн нафар, Лола Йўлдошеваникида 2,2 млн, Шохрухон Юлдашевникида 2,1 млн, Юлдуз Усмонованикида 740 минг нафар кузатувчи мавжуд.\nШунингдек, истеъдодли бир қатор ёш ижодкорлар лицензия олиш учун етарлича маблағга эга эмас ва бунинг оқибатида улар ўз ижодини давом эттиришда қийналишмоқда. Бу ҳам норозиликларга сабаб бўлмоқда.\nСолиқ кодексига асосан концерт-томоша фаолияти билан шуғулланиш ҳуқуқи учун давлат божи тўловчи жисмоний шахслар мазкур фаолият тури бўйича қатъий белгиланган солиқ тўлашдан озод этилади. Бу ҳам бошқа солиқ тўловчиларнинг норозилигига сабаб бўлмоқда.\n“Ўзбекконцерт” давлат муассасасини лицензиялаш билан боғлиқ функцияларини тугатиш, концерт-томоша фаолиятини тартибга солиш билан боғлиқ масалаларни ҳал қилишни солиқ органлари ва маҳаллий ҳокимликларга тақдим этиш. Бунда концерт-томоша тадбирларига бир марталик рухсатнома бериш амалиётини сақлаб қолиш ва мазкур давлат хизматини Давлат хизматлари марказларида кўрсатишни жорий этиш.\nСанъаткорларга умумий асосда олган даромадига солиқ солиш амалиётини жорий этиш.\nСанъаткорлар фаолиятини ахлоқий жиҳатдан тартибга солиш, уларнинг ҳуқуқ ва манфаатларини ҳимоя қилиш билан боғлиқ фаолиятни амалга оширувчи ҳамда санъаткорларни бирлаштирувчи янги нодавлат нотижорат ташкилот ташкил этиш.


Филиппиндаги тайфунда камида 208 одам ҳалок бўлди\n21 январ 2022, Тошкент вақти: 20:22\nТайфун оқибатида минглаб уйлар вайрон бўлди.\nФилиппинда юз берган “Рай” тайфуни оқибатида камида 208 киши ҳалок бўлди. Бу сўнгги бир йил ичида Филиппинда юз берган энг кучли тайфун экани айтилмоқда.\nМаҳаллий полициянинг 20 декабрда билдиришича, табиий офат оқибатида яна 240 киши турли даражада жароҳатланди ва 52 киши бедарак кетди. Тайфун оқибатида бир қатор шаҳарларда алоқа ва йўл инфраструктураси ишдан чиқди.\nТабиий офатдан энг кўп зарар кўрган ҳудудларига қўшимча кучлар жўнатилди. Омон қолган аҳоли тоза сув ва озиқ-овқат тақчилигини бошдан ўтказмоқда.\n17 декабрда бошланган тайфун тезлиги соатига 195 километрни ташкил қилган. Одамлар ўлимига дарахтларнинг қулаши, сув тошқини ва ер кўчкилари сабаб бўлган.


Жорий йил октябрь ойининг бошиданоқ мамлакатимизда ҳаво ҳароратининг кескин пасайиши, айрим ҳудудларда қор ва ёмғир ёғиши кузатилди. Бу эса ўз навбатида куз-қиш мавсумига ҳозирликни янада жадал олиб боришни талаб этди.\nБиринчи навбатда, умумтаълим мактаблари, мактабгача таълим муассасалари ҳамда соғлиқни сақлаш тизими объектларида мавсумга тайёргарлик бўйича барча зарурий чораларни кўриш, бино ва иншоотларнинг иситиш тизимини тайёр ҳолатга келтириш муҳим вазифалардан саналади.\nШу муносабат билан Ўзбекистон Республикаси Президенти томонидан 2018 йил 12 июлда "Республика иқтисодиёт тармоқлари ва ижтимоий соҳаларни 2018/2019 йиллар куз-қиш даврида барқарор ишлашга комплекс тайёрлашни таъминлаш чора-тадбирлари тўғрисида"ги қарори эълон қилинди.\nАйни пайтда ҳудудимизда мазкур меъёрий ҳужжатнинг ижросини таъминлашга алоҳида эътибор қаратилиб, бу борада барча муассасаларда муайян ишлар амалга оширилди.\nХусусан, жорий йилги мавсумга тайёргарлик кўриш мақсадида вилоятимиздаги 87 та таълим муассасасининг жорий таъмирланиши, бир қанча умумтаълим мактабларига тегишли 31 дона иситиш қозонларини алмаштириш ҳамда ўқув муассасаларини 9944 тоннадан ортиқ кўмир ёқилғиси билан таъминлаш ишлари ниҳоясига етказилди. Биргина Навбаҳор туманида фаолият юритаётган умумтаълим мактаблари учун 1470 тоннага яқин кўмир ёқилғиси жамғарилган.\n— Ўқувчиларнинг барча шароитларга эга бўлган синф хоналарида таълим олишини таъминлаш асосий вазифамиздир, — дейди туман халқ таълими бўлими ходими Б. Қувонов. — Туманимиздаги барча таълим муассасаларининг мавсумга шайлиги тўлиқ кўздан кечирилиб, текширув жараёнларида аниқланган камчиликлар бартараф этилди. Айрим умумтаълим мактабларининг иситиш қозонлари алмаштирилди. Кўмир ва брикет ёқилғиси ҳам жойларга ўз вақтида етказилган. Айни пайтда муассасаларимизда иситиш тизими тўлиқ ишлаяпти.\nДарҳақиқат, ёш авлодни ҳар жиҳатдан етук, соғлом ва баркамол улғайтириш давлат сиёсатининг устувор йўналишларидан бири ҳисобланади. Бунда сифатли таълим жараёнини ташкил этишдан тортиб ўқув муассасаларининг моддий-техник базасини мустаҳкамлаш ҳам муҳим ўрин эгаллайди.\nВилоятимиздаги мактабгача таълим муассасаларида жорий йилги куз-қиш мавсумига пухта ҳозирлик кўрилди. Бино ва иншоотларни жорий таъмирлаш, объектларнинг том қисмини мустаҳкамлаш, иссиқлик тизими ҳамда қозонларни алмаштириш каби чора-тадбирларни амалга ошириш учун 2,6 миллиард сўмдан ортиқ маблағ ажратилган. Мазкур мавсумда барча туман ва шаҳарларда фаолият юритаётган мактабгача таълим муассасалари учун 1014 тонна кўмир ва брикет ёқилғиси жамланди. Ушбу маҳсулотларга айниқса, Томди, Навбаҳор, Нурота, Қизилтепа туманларида эҳтиёж юқори бўлмоқда.\n— Туманимизда 13 та мактабгача таълим муассасаси мавжуд бўлиб, уларнинг 3 таси газ орқали иситилса, қолганларида асосан кўмирдан фойдаланилади, — дейди Нурота тумани мактабгача таълим бўлими мудири С. Ражабова. — Айни пайтда туман бўйича жами 213 тонна ёқилғи боғчаларга етказилди. Болажонларнинг ётоқ жойлари, ошхона ва машғулот ўтадиган хоналарнинг етарлича иситилиши таъминланмоқда.\nҲадемай изғиринли, қор-ёмғирли кунлар бошланади. Бу даврда асосий вақтини ўқув муассасаларида ўтказаётган фарзандларимизнинг етарли билим олиши ва саломатлиги доимий назоратда бўлиши лозим. Шундай экан, бу мавсумда ҳеч бир ҳолатни назардан четда қолдирмай, белгиланган вазифаларни пухта ва аниқ бажариш, эътибор билан ёндашиш бугунги куннинг муҳим талабидир.


Рустам Қосимжонов рапид йўналиши бўйича ЖЧда 13-ўринни эгаллади\nНорвегиялик гроссмейстер, амалдаги жаҳон чемпиони Магнус Карлсен Германиянинг Берлин шаҳрида давом этаётган жаҳон чемпионатининг рапид йўналишида жаҳон чемпионлигини қўлга киритди. Шу билан у ўз унвонини сақлаб қолди.\nКарлсен 15та турда 11,5 очко жамғариб, биринчи ўринни эгаллади. Россиялик Ян Непомнящий иккинчи, озарбайжонлик шахматчи Теймур Ражабов учинчи, кубалик Леньер Домингес тўртинчи ўринни банд этди. Уч нафар шахматчи ҳам 10,5тадан очко тўплашди. Бу ҳақда "Оламспорт.сом" хабар берган.\nЎзбекистонлик Рустам Қосимжонов 15 имкониятдан 9,5 очко жамғариб, қўшимча кўрсаткичларга кўра 13-ўринни эгаллади.\nАмалдаги жаҳон кубоги соҳиби россиялик Сергей Карякин ҳамда собиқ жаҳон чемпиони ҳиндистонлик Вишванатан Ананд ҳам 9,5 очко тўплашди, лекин улар Қосимжоновдан кейинги ўринларни эгаллашди.


Норильскдаги ўқув машғулоти пайтида Россия фавқулодда вазиятлар вазири ҳалок бўлди\n03 декабр 2021, Тошкент вақти: 06:16\nРоссияда Евгений Зиничев ўз хизмат вазифасини ўтаётганида ҳалок бўлган биринчи вазир бўлди.\nРоссия фавқулодда вазиятлар вазири, Хавфсизлик кенгаши аъзоси Евгений Зиничев Норильскдаги ўқув машғулоти пайтида бир кишини қутқараётган пайтда ҳалок бўлди.\nРБКнинг хабар беришича, Зиничев ўқув машғулоти пайтида тасвирга олиш ишларини олиб бораётган оператор жарга қулаётганида уни қутқармоқчи бўлган. Аммо вазир оператор билан бирга жарга қулаган.\n55 ёшли Зиничев 2018 йилда фавқулодда вазиятлар вазири лавозимига тайинланган. 1987 йилдан СССР КГБсида ишлаган Зиничев 2006-2015 йилларда президент Путиннинг шахсий тансоқчиси бўлган.\n2015 йилнинг июнида у Калининград вилоят Федерал хавфсизлик бошқармаси бошлиғи, бир йил ўтгач вилоят губернатори бўлган. Аммо орадан уч ой ўтгач у ўз аризаси билан губернаторликдан кетган ва Федерал хавфсизлик хизмати раҳбари ўринбосари лавозимига тайинланган.


Ўзгариш ва янгиланишлар қадр-қиммати одамларнинг ўз ҳаётидан, давлатдан рози бўлиб яшашларида яққол кўринади - Халқ сўзи\n12:12 02 Апрель 2019 Жамият\nАввал хабар қилинганидек, Президентимиз Шавкат Мирзиёев жойларда амалга оширилаётган бунёдкорлик ишлари, йирик лойиҳалар билан яқиндан танишиш, халқ билан мулоқот қилиш мақсадида 29-30 март кунлари Бухоро вилоятида бўлди. Мазкур ташриф ҳудуддаги ўзгариш ва янгиланишларни юқори босқичга олиб чиқишга қаратилган саъй-ҳаракатларга янада шиддат бағишлади, янги ташаббусларга йўл очди\nБухоро вилояти ҳокими Ўктам БАРНОЕВ барча соҳани изчил ривожлантириш юзасидан берилган топшириқлар, яқин истиқболда амалга ошириладиган чора-тадбирлар ва уларнинг аҳамияти хусусида “Халқ сўзи” ва “Народное слово” газеталари учун эксклюзив интервью берди.\n— Ўктам Исоевич, давлатимиз раҳбари вилоятга ташрифини Абдухолиқ Ғиждувоний мажмуасини зиёрат қилишдан бошлади. Юртбошимиз буюк аждодимиз қолдирган бой мерос ҳақида тўхталиб, “Бундай маънавий хазина ҳеч қаерда йўқ”, дея алоҳида таъкидлагани кишида фахр-ифтихор ҳиссини уйғотади, албатта. Айтинг-чи, бу бой маданий-маърифий меросни асраб-авайлаш, халқимизни, қолаверса, дунё аҳлини улуғ алломаларимизнинг умумбашарий ғояларидан баҳраманд этиш борасида қандай ишлар амалга оширилмоқда?\n— Дарҳақиқат, юртимиз қадимий қадамжоларга бой. Бухоро заминида диний ва дунёвий илм ривожига катта ҳисса қўшган кўплаб алломалар етишиб чиққан. Улар мангу қўним топган табаррук масканларни обод манзилларга айлантириш давлатимизнинг доимий эътиборида.\nПрезидентимиз 2017 йилнинг 10 март куни Баҳоуддин Нақшбанд мажмуасида бўлганида Етти пир зиёратгоҳини янада обод масканларга айлантириш, зиёратчиларга зарур шарт-шароитлар яратиш учун кўрсатмалар берганди. Шунга мувофиқ, нафақат юртдошларимиз, балки бутун дунё мусулмонлари учун муқаддас маскан саналган Абдухолиқ Ғиждувоний, Хўжа Ориф Ревгарий, Али Ромитаний, Бобойи Самосий, Маҳмуд Анжир Фағнавий, Саййид Амир Кулол, Баҳоуддин Нақшбанд сингари меъморий мажмуаларни ўз ичига олган Етти пир зиёратгоҳини ободонлаштириш, уларни реконструкция қилиш, қўшимча бино ва иншоотлар қуриш лойиҳалари ишлаб чиқилиб, Юртбошимиз томонидан маъқулланди. Айни пайтда шу асосда қурилиш ишлари жадал давом эттириляпти. Зиёратчилар учун қўшимча қулайлик яратилмоқда. Меҳмонхона, таҳоратхона, ҳунармандлар ва китоб савдо мажмуалари барпо этиляпти. Ушбу бунёдкорлик ишларининг лойиҳавий қиймати 83,5 миллиард сўмни ташкил этади. Бу хайрли ташаббус юртдошларимизни ҳам бефарқ қолдиргани йўқ. Жумладан, ҳозиргача улар томонидан 15,8 миллиард сўмлик ҳомийлик ёрдами кўрсатилди. Президентимиз амалга оширилаётган юмушлар билан танишар экан, бу ҳали катта ишларнинг бошланиши эканлигини таъкидлади.\nТаълим, фан ва маданият масалалари бўйича ислом ташкилоти — ISESCO томонидан Бухоро шаҳри 2020 йилда Ислом маданияти пойтахти, деб эълон қилинган. Бу тадбирни нишонлаш зиммамизга жуда катта масъулият юклайди. Қолаверса, давлатимиз раҳбари Абдухолиқ Ғиждувоний мажмуасини маърифат марказига айлантириш, имом-хатибларнинг шу мактабда сабоқ олишларини ташкил этиш юзасидан топшириқ ҳам бердилар. Чунки улуғ алломанинг одамларни ҳалол ва тинч меҳнатга, эзгуликка, савоб ишларга, комил инсон бўлиб етишишга даъват қилувчи ғоялари бебаҳо хазинадир. Давлатимиз раҳбари қайд этганидек, ушбу хазинани мукаммал ўрганиш, уни одамлар, хусусан, ёшлар онгу шуурига сингдиришимиз даркор. Токи, фарзандларимиз бу улуғ алломаларга эргашсин, бой маънавий меросимиздан баҳраманд бўлишсин, улар билан фахрланишсин.\n— Бухоро ҳақида гап кетганда унинг юксак туристик салоҳияти хусусида сўз очмасликнинг иложи йўқ. Бугунги кунда ушбу салоҳиятдан оқилона фойдаланиш, сайёҳлар оқимини кўпайтириш учун қандай саъй-ҳаракатлар олиб бориляпти?\n— Туризм миллий иқтисодиётни жадал ривожлантириш, янги иш ўринлари яратиш, аҳоли даромадлари ва турмуш даражасини, юртимизнинг инвестициявий жозибадорлигини оширишга хизмат қилувчи муҳим тармоқ ҳисобланади. Бу борада вилоятимиз катта салоҳиятга эга. Дунёда маънавият ва маърифат бешиги саналган, не-не улуғ алломалар етишиб чиққан Бухорои Шарифни бир кўриш истагидагилар оз дейсизми?!\nМамлакатимизда соҳа равнақи учун тақдим этилаётган имтиёз ва преференциялар, киритилаётган инвестициялар туфайли сайёҳлар оқими ортмоқда. Масалан, 2018 йилда вилоятга 2,5 миллион нафар сайёҳ ташриф буюрди. Бу аввалги йилдагига нисбатан салкам икки баравар кўпдир. Бултур чет эллик сайёҳлардан тушган нақд хорижий валюта 41,9 миллион АҚШ долларини ташкил этиб, 2017 йилдагига қараганда 3,5 баравар ошди.\nТуристларга замон талаблари даражасида хизмат кўрсатиш энг долзарб вазифа саналади. Шу ўринда бир далилга эътиборингизни қаратмоқчиман. Агар республикамиз мустақилликка эришгунга қадар Бухорода атиги учта меҳмонхона фаолият кўрсатган бўлса, бугунги кунда 4800 дан зиёд ўринга эга 126 та меҳмонхона фаолият юритяпти.\nХориждан сайёҳлар учун 44 та янги замонавий автобус, 22 та микроавтобус келтирилди. “Ўзбекистон” туризм логотипи туширилган йўналишсиз таксилар хизматига буюртма бериш йўлга қўйилди. Бундан ташқари, чет эллик меҳмонлар оғирини енгил қилиш мақсадида биргина 2018 йилда 65 та жойда валюта айирбошлаш шохобчаси очилди, халқаро тўловларни қабул қилувчи 298 та терминал ўрнатилиб, халқаро пластик карточкаларга хизмат кўрсатувчи 20 та банкомат қўйилди.\nУмуман, 2019 — 2021 йилларда вилоятимизда яна 209 та янги меҳмонхона барпо этилиши эвазига 2 мингта иш ўрни яратилиши кўзда тутилган. Ҳозирги пайтда эса Ҳиндистоннинг “Metric Ventures” компанияси кўмагида замонавий меҳмонхона қурилаётган бўлса, хитойлик инвесторлар иштирокидаги “Beston Machinery“ масъулияти чекланган жамияти “Зарафшон” меҳмонхонасини, Буюк британияликлар сармояси асосида фаолият кўрсатаётган “Wide Tent System” акциядорлик жамияти эса “Бухоро-Палас” меҳмонхона мажмуини реконструкция қиляпти.\nБу каби лойиҳалар ижроси учун чет эллик инвесторларни кўпроқ жалб этиш юзасидан амалий ишлар кўлами тобора кенгайтирилаётгани эътиборга молик. Масалан, Тошкент шаҳрида бўлиб ўтган Туризм соҳасидаги биринчи инвестицион форумда Хитой Халқ Республикаси, Бирлашган Араб Амирликлари ва Эрон давлати сармоядорлари билан умумий қиймати 15,7 миллион АҚШ долларига тенг шартномалар имзоланди.\nЯқинда Бухорода ўтган Халқаро зиёрат туризми форуми ҳам ҳудуд сайёҳлик салоҳиятини намойиш этиш нуқтаи назаридан фойдали бўлди. Унда дунёнинг 34 та давлатидан соҳа мутахассислари, инвесторлар иштирок этди.\n2018 йил бошида эса вилоят ҳокимлигида йигирмага яқин давлатларнинг Ўзбекистондаги элчилари билан мулоқотлар уюштирилиб, ҳудуднинг туристик (зиёрат туризми) ва инвестиция салоҳияти бўйича тақдимот ўтказилди. Сайёҳлик салоҳиятини дунёга кенг тарғиб қилиш ва туристик мавсумнинг давомийлигини ошириш мақсадида ҳар йили турли тадбирлар уюштириляпти. “Ипак ва зираворлар”, “Насриддин Афанди” фестиваллари, “Қовун сайли”, Бухоро шаҳри куни, “Миллий таомлар” тадбирлари шулар жумласидандир.\nЛекин тан олишимиз керакки, бой маданий-маърифий меросга, тарихий обидаларга эга Бухоронинг сайёҳлик салоҳиятидан тўлиқ фойдаланяпмиз, деб айта олмаймиз. Президентимизнинг Бухорони “Саёҳатлар чорраҳаси”га айлантириш борасидаги топшириқлари шу нуқтаи назардан ишга танқидий-таҳлилий ёндашувни талаб қилмоқда.\n— “Халқ давлат идораларига эмас, давлат идоралари халқимизга хизмат қилиши керак” деган тамойил асосида ишлаш аҳолини ўйлантираётган муаммолар ечимида муҳим аҳамият касб этмоқда. Бу борадаги ишлар ҳақида ҳам тўхталсангиз.\n— 2018 йилда вилоят давлат хизматлари марказининг барча қулайликларга эга замонавий биноси фойдаланишга топширилди. Марказда фуқароларга 100 дан зиёд турдаги хизматлар кўрсатилмоқда. Бу далилни келтиришимиз боиси шундаки, асосий мақсад аҳолини давлат идоралари фаолиятидан рози қилишдан иборат. Бинобарин, ҳар қандай ўзгаришу янгиланишларнинг қадр-қиммати одамларнинг ўз турмуши, ҳаётидан, давлатдан рози бўлиб яшашларида кўринади.\nОдамлар билан яқиндан мулоқот қилиш, уларнинг ўй-ташвишларини тинглаш юзага келаётган муаммолар калитини топиш имконини беради. 2018 йил давомида жойларда ўндан зиёд сайёр қабуллар ўтказилди. Шу қабуллар давомида 955 нафар жисмоний ва юридик шахснинг мурожаатлари кўриб чиқилди. 702 фуқаронинг мурожаати қаноатлантирилди. 254 фуқарога ҳуқуқий тушунтиришлар, 8 нафар фуқарога эса ҳуқуқ-тартибот органларига мурожаат этиш бўйича тавсия берилди.\nЖорий йилда бу масалага эътибор янада ортди. Ғиждувон, Шофиркон, Пешку туманларида ўтказилган сайёр қабуллар натижасида 150 нафардан зиёд фуқароларнинг муаммолари ўрганилди. 80 фуқаронинг мурожаати қаноатлантирилди. 2018 йилда вилоят ҳокимлигига жами 4722 та мурожаат тушганини ҳам айтиш ўринли. Уларнинг аксарияти қаноатлантирилган бўлса, қолганлари бўйича тегишли ҳуқуқий тушунтиришлар берилган.\nШу йилнинг ўтган даврида секторлар раҳбарлари бошчилигидаги ишчи гуруҳлар томонидан вилоятдаги 99 минг 500 тадан зиёд хонадонларга уйма-уй кирилиб, аҳоли муаммолари аниқланди. Уларнинг 62,7 фоизи шу кунгача ҳал этилгани қувонарлидир.\nПрезидентимиз томонидан вилоят аҳолисининг бандлигини таъминлаш, томорқадан самарали фойдаланиш, ҳар бир оила ва ёшлар тадбиркорлигига қаратилган лойиҳалар ижроси учун 500 миллиард сўм маблағ ажратилганлиги халқимиз даромадини кўпайтириб, турмуш шароитини янада яхшилайди. Сир эмас, бандлик одамларни ташвишлантираётган асосий масалалардан биридир. Ишли одамнинг рўзғори тинч, уйи, оиласидан кўнгли хотиржам бўлади. Шу боис Бандлик дастури ижросига алоҳида эътибор қаратилиб, ўтган йил давомида 91806 та ўрнига 95613 та янги иш жойи яратилди. Лекин ҳали бу йўналишда ҳам қиладиган ишларимиз кўп.\n— Суҳбатимиз мавзуи ижтимоий соҳага келиб тақалди. Президентимизнинг 2018 йилдаги ташрифлари чоғида бу борада ҳам бир қатор топшириқлар берилган ва шу асосда дастурлар қабул қилинган эди. Хўш, уларнинг ижроси қандай?\n— Биласизми, давлатимиз раҳбарининг ташрифи вилоятимиз учун баракали келди. Йўлларни таъмирлаш, коммунал соҳадаги ишларни жадаллаштириш, аҳолини ичимлик суви билан тўлиқ таъминлаш мақсадида уч йил давомида амалга ошириш учун 1,3 миллиард АҚШ доллари миқдорида маблағ ажратилади. Жумладан, 600 миллион доллар ичимлик суви ҳамда канализация тармоқларига, 700 миллион доллар халқаро ва ички йўлларни қуришга сарфланади.\nАҳолини арзон уй-жойлар билан таъминлаш дастури доирасида 1874 та уй-жой фойдаланишга топширилди. Бухоро шаҳрида 10 та етти қаватли ана шундай тураржой барпо этилди. Натижада 420 та эҳтиёжманд оила уй билан таъминланди. Инвестиция дастурига асосан, 37 миллиард сўм маблағ ўзлаштирилиб, 30 та қишлоқ аҳоли пунктида яшовчи 34,6 минг фуқаронинг ичимлик суви таъминоти яхшиланди. Йўл қуриш, қайта қуриш ва таъмирлаш ишларига бултур 345,2 миллиард сўм сарфланди.\n“Обод қишлоқ” ва “Обод маҳалла” дастурлари бу борада ишлар кўламини янада кенгайтирмоқда. Чунки ушбу дастурлар доирасида 6 та умумтаълим мактаби реконструкция қилинди, 17 таси мукаммал таъмирланди, 2 та мактабгача таълим муассасаси янгидан қурилди, 13 таси мукаммал таъмирдан чиқарилди. 15 та соғлиқни сақлаш объекти фойдаланишга топширилди. Бу каби ишлар жорий йилда ҳам жадал давом эттирилмоқда. Шу билан бирга, шаҳарда “Bukhara city” мажмуаси барпо этилса, Когон, Қоракўл ва Ғиждувонда замонавий шаҳар марказлари қад ростлайди.\nБугунги кунда вилоятимиз аҳолисининг ичимлик суви билан таъминланиш даражаси 53,5 фоизни ташкил этмоқда. Аҳолининг 46,5 фоизи сувни муқобил манбалардан ва сув ташиш техникалари билан ташиб истеъмол қилади. Ичимлик суви тармоқларининг 40 фоизи таъмирталаб аҳволда. Шу масалаларни ҳал этиш мақсадида Инвестиция дастури доирасида 62,5 миллиард сўм миқдорида марказлашган маблағлар ажратиш белгиланган. Буларнинг барчаси пировардида аҳоли фаровонлигига хизмат қилади.\n— Ҳудудларни комплекс ривожлантириш дастури асосида ишга тушириладиган корхоналар масаласига ҳам тўхталсангиз. Негаки, замонавий саноат корхоналарисиз иқтисодиётни равнақ топтириш, аҳоли турмуш даражасини ошириш мушкул.\n— Очиғи, Бухоро яқин йилларгача аграр воҳалигича қолиб келаётганди. Аммо эндиликда аҳвол буткул ўзгармоқда. Буни тасаввур қилиш учун Қандим газни қайта ишлаш мажмуасининг ишга туширилганини эслашнинг ўзи кифоя. Ёки бўлмаса, бундан атиги икки йил муқаддам вилоятда хорижий инвесторлар иштирокидаги 86 та қўшма корхона мавжуд бўлган бўлса, 2019 йилнинг 1 январига келиб, улар сони 163 тага етказилди. Жорий йилнинг дастлабки икки ойида эса 28 та янги қўшма корхона давлат рўйхатидан ўтказилди. Кичик бизнес соҳасида ҳам худди шундай ижобий манзарани кузатиш мумкин.\nБу борадаги саъй-ҳаракатлар аҳоли бандлигини таъминлаш, одамлар турмуш даражасини яхшилаш, пировардида иқтисодиётни ривожлантириш имконини бермоқда. Бунга Президентимиз ташриф пайтида танишган “Парвоз Ҳумо Равнақ Транс” ҳамда “Ekvatorial chodak group” корхоналарини мисол тариқасида келтириш мумкин. Ғиждувон туманидаги собиқ ип йигирув фабрикасининг бино ва иншоотлари узоқ йиллар давомида фойдаланилмай қаровсиз ҳолда ётганди. Бунга биз, маҳаллий раҳбарларнинг ҳам маълум бир маънода лоқайдлигимиз сабаб бўлди, деб ўйлайман.\nДавлатимиз раҳбари бундан икки йил муқаддам бу ердаги ҳолат билан танишиб, аҳволни ўнглаш юзасидан топшириқлар берди. Натижада хорижнинг энг замонавий ускуналари билан жиҳозланган “Парвоз Ҳумо Равнақ Транс” корхонаси иш бошлади. Корхонада лойиҳанинг 2-босқичи фойдаланишга топширилиши билан иш ўринлари сони 1250 тага етади. Вобкент туманида фаолият кўрсатаётган “Ekvatorial chodak group” корхонасида эса ҳозир 500 нафарга яқин хотин-қизлар иш билан банд. Лойиҳа қуввати тўлиқ ўзлаштирилгач, бу рақам салкам 1000 тани ташкил этади. Умуман, янги лойиҳаларни ҳаётга татбиқ этиш ҳисобига 2023 йилга бориб ялпи ҳудудий маҳсулот ишлаб чиқаришни 2 баравар, саноат маҳсулотларини 3 баравар кўпайтириш имконияти туғилади. Вилоятнинг экспорт салоҳияти эса 7 баравар ошиши кутиляпти. Саноат, хизмат кўрсатиш ва қишлоқ хўжалиги соҳаларида умумий қиймати қарийб 25 триллион 353 миллиард сўм бўлган 625 та йирик ва ўрта инвестиция лойиҳалари дастури ишлаб чиқилди. Бу салкам 30 мингта доимий иш ўринлари яратилишига имкон беради. Айтмоқчи, ташриф чоғида “Парвоз Ҳумо Равнақ Транс” корхонасининг кластер усулида ишлаш ташаббуси қўллаб-қувватланди.\n— Биламизки, кластер усулида ишлаш борасида Бухорода муайян тажриба тўпланган. Ўтган даврда ушбу йўналишда бажарилган ишлар таҳлил қилинганда, кластернинг афзалликлари нималарда намоён бўляпти?\n— Дарҳақиқат, давлатимиз раҳбарининг қўллаб-қувватлаши билан Ромитан туманида “BCT Cluster” хорижий корхонаси ўз фаолиятини бошлаганди. Президентимиз куни кеча шу корхонага ташриф буюриб, эришилган натижалар ҳамда истиқболдаги лойиҳалар билан яқиндан танишди. Чигит экишдан тортиб етиштирилган маҳсулотни қайта ишлаб, тайёр маҳсулотга айлантиришгача бўлган жараённи ўз ичига олган кластер усули ўзини тўла оқлади. Ҳисоб-китобларга кўра, корхонага ажратилган саккиз минг гектар майдонда етиштирилган пахтани қайта ишлаш эвазига кўриладиган даромад 61,5 миллион долларни ташкил этяпти. Қиёслаш учун айтиш лозимки, илгари шу майдонлардан олинган ҳосилни тола сифатида сотишдан атиги 12 миллион доллар даромад кўрилган. Қолаверса, аввал шу ҳудуддаги фермер хўжаликларида ишловчилар сони 436 нафарни ташкил этган бўлса, “BCT Cluster”да ҳозир 3500 нафар киши доимий иш ва даромад манбаига эга. Бинобарин, давлатимиз раҳбарининг “Кластер элга манфаат келтиради, одамларни иш билан, даромад билан таъминлайди. Энг катта мақсадимиз шу”, деганлари бежиз эмас.\nЖорий йил охиригача пахтачиликда кластерни жорий қилиш даражасини 70 фоизга етказиш мўлжалланмоқда. Вилоятда экин майдонларининг шўрланиш даражаси юқори. Сув тақчил. Иқлим ўзгарувчан. Шундай бўлишига қарамай, ўтган йилда деҳқонларимиз ҳар гектар ердан ўртача 29,6 центнердан пахта, 60 центнердан ғалла йиғиштирдилар. Мева-сабзавотчилик, узумчилик, чорвачилик, паррандачилик, балиқчилик, асаларичилик бўйича ҳам муайян ютуқлар қўлга киритиляпти. Уч минг гектар ерда боғ барпо қилинди. Яқин истиқболда улар ҳажми беш минг гектарга етказилади. Бу соҳаларда ҳам кластер усулини кенг жорий қилиш асосий вазифаларимиздан биридир.\nБиз Бухорода деҳқончилик маданиятини жаҳон андозалари даражасига кўтаришимиз керак. Шу нуқтаи назардан “Бухоро-агро” эркин иқтисодий зонасида хорижий инвесторлар иштирокида амалга оширилаётган лойиҳалар ҳам катта самара беради, ҳам ўзига хос тажриба мактаби вазифасини ўтайди, деган умиддамиз. Қишлоқ хўжалигига ихтисослаштирилган, республикада ягона ҳисобланмиш мазкур эркин иқтисодий зонада айни дамда инвесторлар томонидан иссиқхоналар барпо этиш ишлари бошланган. 9 та лойиҳага 19,4 миллион АҚШ доллари миқдорида банк кредит маблағлари ажратилган.\nПрезидентимиз ташриф пайтида олдимизга жуда катта вазифаларни қўйди. Зиммамиздаги масъулиятни чуқур ҳис этган ҳолда, ушбу топшириқларни бажаришга киришдик. Бу кенг қамровли ишлар халқимизнинг турмуш даражасини янада яхшилайди, одамларнинг ўз ҳаётидан рози бўлиб яшашларига мустаҳкам пойдевор бўлади.\nИстам ИБРОҲИМОВ (“Халқ сўзи”) суҳбатлашди.


Калом ўқиш — Dilkashradio.com\nАссалому алайкум ҳурматли радио тингловчи биродарлар. Яна эфирда сиз азиз мухлисларимиз учун тайёрланган эшиттиришларимиздан бири. Микрофон олдида эса мен Ғолиббек. Азиз биродар, Исо Масиҳни юрагингизга қабул қилганингиздан кейин Худованд сизга Ўзининг Муқаддас Руҳини юборди.\nЭнди ана шу Муқаддас Руҳ сизнинг ичингизда яшаб, сизга юпатувчи ва ёрдамчи бўлади. Азиз дўстим, сизга маълум ток бўлгани учун чироқлар ёнади, радио ва телевизорлар ва бошқа электр жиҳозлари ишлайди. Энди тасаввур қилинг, агар электр учиб қолса, худди ҳаёт тўхтаб қолгандай бўлади.\nСизнинг руҳий ҳаётингиз ҳам худди шу кабидир. Худованднинг Муқаддас Руҳи худди электр каби сизни куч-қувват билан таъминлаб туради. Доимо Худо кўрсатган йўлдан юриш учун Муқаддас Руҳнинг куч-қувватига тўла бўлишимиз керак. Юҳанно мактубининг 16 боби 12 оятдан 15 оятгача бўлган жойни ўқиб кўришингизни сиз, азиз биродарларимизга таклиф қиламиз.\nЭнди Худонинг Руҳи ичингизда яшаяпти ва шундай экан, сиз Уни яхшироқ таниб билишингиз керак. Чунки У сизни ҳақиқат йўлига бошлайди. У Раббимиз Исо Масиҳнинг сўзларини ҳаётингизда маълум қилади. У Исо Масиҳни сизнинг ҳаётингиз орқали улуғлайди.\nАзиз биродар, қўлингиздаги Муқаддас Китобни Луқо китобидан ўқисангиз, сизга тушуниш осонроқ бўлади. Ибтидо китоби эса дунёнинг яратилиши ва биринчи одамларнинг яратилиши ҳақида гапиради. Агар сиз учун яратилиш қизиқ бўлса, Ибтидо китобидан бошлаганингиз яхши.\nАзиз дўстим, Муқаддас Китобни ўқиган пайтингизда айрим жойларига тушуниш қийин бўлиши мумкин. Асло қайғурманг, орадан вақт ўтиб тушуна борасиз. Лекин доимо ўқишдан олдин Худовандга ибодат қилиб, сизга тушуниш учун ёрдам беришини сўранг.\nАзиз биродар, Худованднинг каломи оддий китоб эмас, унда ёзилган ҳақиқатларни яхши тушуниб олишга ҳаракат қилинг. Бунда сизга Муқаддас Руҳ мададкор бўлади. Ҳар доим каломни ўқиган пайтингизда ўзингизга учта саволни беришга ҳаракат қилинг. Биринчиси: Худо тўғрисида нимани ўргандим? Иккинчиси: Худо шахсан менга нима деяпти?\nВа охирги учинчиси: Мен бу ҳафта ўқиган оятларимга биноан нима қиламан? Каломни ўқиб бўлганингиздан кейин доимо Худовандга раҳмат айтинг ва ўқиган нарсаларингизга амал қилишга ҳаракат қилинг. Азиз дўстим, агар Худованднинг каломини сиз юрагингизда сақласангиз, Худованд сизга Ўз каломи орқали гапиради. Васвасалар пайтида сизни ҳимоя қилади. Сизни доимо қўллаб-қувватлайди. Худованднинг каломини ҳар куни соғиниб ўқинг, бу сизни руҳан мустаҳкам бўлишингиз учун ёрдам беради. Яна радио орқали учрашгунча хайр, саломат бўлинглар.\nЭнг Муқаддас хона


Янги йил нималарни ваъда қилади? - 21 Декабря 2015 - BEPUL MP3 KO'CHIRISH, VIDEO KLIP, FOTO SURATLAR, YANGI\nСреда, 2022-01-19, 6:09 AM\nГлавная / Bosh sahifa » 2015 » Декабрь » 21 » Янги йил нималарни ваъда қилади?\nОлов унсурига мансуб инсонлар табиатан кучли характер эгалари ҳисобланиб, қатъият ва меҳнатсеварлик каби ҳислатлар эгаси бўлишади. 2016 йилда сайёралар уларга бу борада кўмакдош бўлишади. Венера, Сатурн ва Юпитер сайёралари уларни тўла эркин ҳис этишлари ва мустақил иш юритишларига ёрдамчи бўлишади.\nЕр унсурига мансуб Сунбула, Жадий ва Савр буржи вакиллари йил ўрталарига бориб, бироз хавотирли вазиятларга тушиб қолишади. Жадийлар омадсиз кунларни бошдан кечиришларига тўғри келади. Шундай экан, оқимга қарши сузишга ҳаракат қилиш шарт эмас. Агар бошданоқ чарчоқни ҳис этсангиз, кейинчалик ҳаммасини қўлдан бой берасиз. Бироз ишларни тўхтатиб, ҳордиқ чиқаринг. Ўйлаган нарсаларингизни амалга ошириш учун ҳамиша вақт топилади. Агар бунга куч топилмаганда ҳам, омадсизликдан қочиб қутулиб бўлмайди.\nҲаво унсурига мансуб Жавзо, Далв ва Мезон буржидагилар 2016 йилни ёрқин ранглар билан йўғрилган воқеалар билан ўтказишади. Фаоллик, янги танишувлар бу бурж вакилларига ажойиб ҳиссиётлар туҳфа этади. Тақдирнинг ўзи тўғри қарор қабул қилишга кўмаклашиб, келажакдаги омад сари етаклайди.\nФаолликнинг ортиши, бизнес ва карьерадаги ўсиш айни сув унсурига мансуб Саратон, Ақраб ва Ҳут буржи вакилларига тааллуқли. Астрологларнинг тавсиясига кўра, улар ўз ишларида колиб, дангасаликка йўл қўймай, тиришиб ишлашларига тўғри келади. 2016 йил ўзига ишонган инсонларнинг муваффақият қозонишларига имкон беради.\n2016 йил барча бурж вакилларига кутилмаган сюрпризларга бой ва бироз қийинчиликлар билан кечади. Янги 2016 йилда ўз олдига қатъий мақсад қўйиб олға ҳаракат қилганлар албатта эришади, деган анъана ҳукмрон бўлади. Маймун буржидагиларнинг ўзи эса характерларига хос тарзда харакат қилишади. Бу хусусият бошқа бурж вакилларига ҳам таъсир кўрсатади. Яна шуни эътиборга олиш керакки, бу йилда факатгина меҳнат қилиш эмас, шунга яраша дам олишни ҳам билиш зарур. Йўқса, омад Сиздан юз ўгириши мумкин. Янги 2016 йил барчамиз учун омадли келсин!\nКатегория: Foydali maslahatlar / Полезны советы | Просмотров: 1897 | Добавил: Yangilik, newsuz, uznews, xabarlar, habarlar, новости, Yangiliklar, ahborot, NEWS | Рейтинг: 0.0/0


Арман-озарбайжон чегарасида нега Россия ФХХ чегарачилари пайдо бўлди - 22.12.2020, Sputnik Ўзбекистон\nТўққизинчи ноябрдаги уч томонлама келишувга мувофиқ россиялик чегарачиларнинг Арманистонни Қорабоғ билан ва Озарбайжонни Нахичеван автоном республикаси... 22.12.2020, Sputnik Ўзбекистон\nроссия федерал хавфсизлик хизмати (фхх), арманистон, тоғли қорабоғ\n14:26 22.12.2020 (янгиланди: 12:37 29.04.2021)\n© Sputnik / Фотобанкка ўтишСтраны мира. Армения\nАрманистон ҳукумати раҳбари Никол Пашинян 21 декабрь куни Озарбайжон билан чегарадош ҳудуддаги Сюник вилоятига ташри буюрди. ОАВ хабарига кўра, у кескинлик ўсаётган ҳудудга айланмоқда. Вилоят раҳбари якшанба куни ҳатто аҳолини хавфсизлик мақсадида арман ҳарбийлари томонидан қўриқланаётган Сюник ҳудудини ўтин йиғиш учун ўрмонга, мол боқиш ва бошқа хўжалик эҳтиёжлар учун тарк этмасликка чақирди. Осуда аҳолига ҳеч нарса таҳдид солмаяпти: арман ва озарбайжон чегарачилари россиялик ҳамкасблари билан биргаликда Сюник вилоятидаги Горис-Капан давлатлараро автойўлнинг Воротан-Давид участкасида чегара нарядларини жойлаштирмоқда.\nАввалроқ Арманистон ТИВ жанговар позицияларга аниқлик киритиш илгари тан олинмаган Тоғли Қорабоғ Республикасига таркибига кирган ва Арманистон билан чегарадош ҳудудларнинг бир қисми Боку назорати остига ўтгандан сўнг Озарбайжон билан чегараси қисмини декмаркация қилиш зарурлиги билан боғлиқлигини таъкидлаганди. Россиялик чегарачиларининг ушбу техник жиҳатдан оддий бўлмаган вазиятдаги тинчликпарвар вазифалари равшан. Улар эҳтимолий воқеалар ва умуман олганда қуролли можаро “уйғонишининг” олдини оладилар.\nСюник вилояти ва Зангелан ва Кубатли аҳоли пунктлари участкаларидаги Арманистон ва Озарбайжон ўртасидаги давлат чегарасини аниқлаш “совет” 21 километрли йўл юзага келган суверенитет ва икки республиканинг ҳудудий яхлитлигига мувофиқ келмаслиги билан мураккаблашади. Маҳаллий аҳоли учун ўта ҳиссиётли демаркация жараёни СССР харитаси бўйича амалга оширилади, яқин кунларда якунланади ва арман-озарбайжон чегараси орқали йўлдаги бехатар ҳаракатни таъминлашга имкон беради. Горис-Давид Бек йўл участкасида тўхтовсиз ҳаракатни таъминлаш учун доимий равишда россиялик чегарачилар жойлаштирилмоқда.\nРоссия ФХХ директори Александр Бортников Арманистон бош вазири Никол Пашинян ва Озарбайжон президенти Илҳом Алиевга чегаралар делимитацияси ва демаркацияси юзасидан ва минтақа тинчлигини мустаҳкамлаш хусусида Москва позициясини аниқ етказиб учун Ереван ва Бокуга ташриф буюрди.\nМасъулият юкланган ҳудудларнинг кенгайиши\nЕреван хабарига кўра, сўнгги кунларда Арманистоннинг халқаро тан олинган чегаралари ортида жанговар ҳаракатларнинг қайта бошланиши эҳтимоли ошган. Кескинлашиш Сюник вилоятига ҳам тарқалиши мумкин эди. Арманистоннинг халқаро тан олинган чегараларини мустаҳкамлаш янги хавфсизлик кафолатларини яратади. Шу билан бирга, Россия ФХХ қўшинлари чегарачилари, Пашиняннинг сўзларига кўра, “Сюнекда тўлиқ жалб қилинган”. Таъкидлаш жоизки, уч томонлама чегара ҳамкорлиги бир вилоят билан чекланиб қолмайди.\nАрманистон ҳудудида Тоғли Қорабоғдаги сентябрда рўй берган кескинлашувга қадар Россия ФХХ тўртта чегара отряди бўлганди (Гюмри, Армавир, Арташат ва Мегрин), жами 4500 нафарга яқин киши. Асосий диққат 300 километрли арман-турк чегарасини муҳофаза қилишга қаратилганди.\nНоябрь ойи охирида Арманистон Республикаси чегара қўшинлари хавфсизлигини мустаҳкамлаш, Тоғли Қорабоғдаги тинчликни сақлаш учун ва арман томонининг илтимосига кўра Арманистон Республикасидаги ФХХ Чегара бошқармаси томонидан Арманистон ва Озарбайжон чегарасида жойлаштириш учун 188 нафар қўшимча ҳарбий хизматчи ва керакли миқдордаги техника ажратилган. Бугунги кунда Россия ФХХ минтақа бошқармасининг янги кучлари пайдо бўлиши эҳтимоли юқори.\nАввалига уч томонлама битим россиялик чегарачилар томонидан 1000 км.га яқин арман-озарбайжон чегарасини бевосита қўриқлашни назарда тутмаганди. Аммо маълумки, 2017 йилдан буён Арманистоннинг Эрон билан чегарасида Россия ФХХ ходимлари бўлиб келган. Эҳтимол, Александр Ботниковнинг Ереван ва Бокуга ташрифлари арман-озарбайжон чегарасида россиялик чегарачиларни киритиш билан боғлиқ – арман томонидан, арман-турк участкаси қўриқланаётгани каби.\nБу Тоғли Қорабоғда можаронинг ҳар икки томонига фойдали, зеро ишончли равишда хавфсизликни ва Арманистоннинг ҳудудий яхлитлигини таъминлайди. 2021 йилда ҳарбий харажатлари давлат бюджетининг 15 фоизидан ошувчи Озарбайжоннинг иқтисодий демилитаризациясига кўмаклашади.\n1 Декабр 2020, 16:59\nМинтақа тинчлигига таҳдидлар\nҚорабоғда россиялик чегарачиларнинг бўлиши 2020 йил 9 ноябрда рўй берган томонлар позицияларини “қотириб қўйишга” қодир ва келажакда минтақа барқарорлигини таъминлашга хизмат қилади.\nАлександр Бортниковнинг Жанубий Кавказга хизмат сафарлари Арманистон, Озарбайжон ва Россиянинг янги уч томонлама давлатлараро келишувларига ҳозирлик кўриш бўлиши мумкин. Россия чегара жавобгарлиги ҳудудлари кенгайишидан ташқари Ереван ва Бокудаги юқори лавозимли суҳбатдошлар Озарбайжон ҳудудида Туркия ҳарбийлари бўлишининг кўпайиши мавзусини ҳам муҳокама қилишган бўлишлари мумкин. Бўлиш Сурия можароси сингари давомли ва ривожланиши билан хавфли (ғраблик иттифоқдошлар Анқара ҳарбий таъсири кенгайишини моддий жиҳатдан қўллаб-қувватласалар керак ҳойнаҳой.)\n13 Декабр 2020, 14:28\nАввалроқ Туркия мудофаа вазири Ҳулуси Акар “озарбайжон биродарларга” уларнинг “адолатли ишида” ёрдам бериш давом эттирилиши маълум қилганди. Арман томони билан қуролли можарода Анқаранинг биродарона кўмагини идеаллаштириш ярамайди, ахир Туркия НАТОга аъзо. Ташкилотнинг асосий вазифаси кучларни проекция ва сайёрадаги энергия ресурсларини назорат қилишдир.\nХалқаро стратегик тадқиқотлар институти экспертлари (International Institute for Strategic Studies) таъкидлашмоқда: “Озарбайжоннинг кўплаб одамлар ва моддий маблағлар баҳоси билан эришган мавҳум ғалабаси... келажак жанговар ҳаракатлар учун қизиқ”.\nУстига устак гап нафақат радиоэлектрон кураш, дрон ва артиллерия тизимларини жанговар қўллаш тактикаси дарслари ҳақида боряпти. Қорабоғдаги можаро янги тезкор концепцияларга, марказий куч тузилмаларига ўтиш зарурлигини намойиш қилди.\nЯхши ўқитилган ва яхши жиҳозланган армия душманнинг технологик устунликларидан қатъи назар ҳамиша интизомсиз қўшинларни енгади.\nҒарбда Жанубий Кавказ синов полигони ёки ипподром (Эрдоғанга пул тикишади) сифатида қабул қилинади. Хорижий ҳарбий таҳлилчилар совуқ равишда давом этишнинг вариантларини ҳисоблашмоқда: реал ҳарбий тайёргарликка қўшимча инвестиция зарур, сунъий интеллектдан фойдаланган ҳолда умумқўшин ва кўп доменли амалиётларга диққат қаратиш. Бу геосиёсий ўйинда Арманистон, Озарбайжон ва Россиянинг реал хавфсизлиги ҳақида ўйлашмайди.


Ўзбекистон хорижий сайёҳлар учун очилди - 16.03.2022, Sputnik Ўзбекистон\nЎзбекистон хорижий сайёҳлар учун очилди\nЎзбекистонга туризм оқимини имкон қадар тезроқ тиклаш мақсадида коронапаспорт ёки эмлаш сертификати бўлган барча хорижий фуқаролар киришга рухсат берилди 16.03.2022, Sputnik Ўзбекистон\nТОШКЕНТ, 16 мар - Sputnik. Ўзбекистон 16 мартдан хорижий сайёҳлар учун очиқ, деб эълон қилди Республика махсус комиссияси. Хорижий давлатлар билан сайёҳлик оқимини имкон қадар тезроқ тиклаш мақсадида Республика комиссияси қарори билан 16 мартдан бошлаб Ўзбекистонга кириш тартибини ўзгартирди. Хусусан, 16 мартдан бошлаб қўйидаги тартиб ўрнатилади: Шунингдек, хорижий фуқаролар учун электрон визалар (е - виза) бериш тизими ҳам тикланмоқда. Бундан ташқари, Ташқи ишлар вазирлигининг ишончли алоқа канали – хорижлик сайёҳларга сифатли хизмат кўрсатиш бўйича Колл-маркази фаолияти ҳам йўлга қўйилади.\nўзбекистон, сайёҳлар, covid-19 умумжаҳон пандемияси, сертификат, вакцина\nЎзбекистонга туризм оқимини имкон қадар тезроқ тиклаш мақсадида коронапаспорт ёки эмлаш сертификати бўлган барча хорижий фуқаролар киришга рухсат берилди\nТОШКЕНТ, 16 мар - Sputnik. Ўзбекистон 16 мартдан хорижий сайёҳлар учун очиқ, деб эълон қилди Республика махсус комиссияси.\nХорижий давлатлар билан сайёҳлик оқимини имкон қадар тезроқ тиклаш мақсадида Республика комиссияси қарори билан 16 мартдан бошлаб Ўзбекистонга кириш тартибини ўзгартирди.\nХусусан, 16 мартдан бошлаб қўйидаги тартиб ўрнатилади:\nКоронавирус паспорти ёки эмлаш сертификатингиз бўлса, ПЗР текшируви ўтказилмаган барча шахслар киришига рухсат этилади.\nКирувчи шахсларнинг паспортлари/эмлаш сертификатлари бўлмаган тақдирда, кирувчи шахс 72 соатдан ортиқ бўлмаган муддатда салбий ПСР тест натижаларига (электрон ҚР коди билан) эга бўлиши ёки ҳудудга келганида экспресс тестлардан ўтиши керак.\nҚозоғистон билан чегарадаги барча ер усти ўтказиш пунктлари орқали Қозоғистон Республикаси фуқаролари ва Ўзбекистон Республикаси фуқароларининг эркин ўтишига қўйилган барча чекловлар олиб ташланди;\nТожикистон билан чегарадаги ер усти ўтказиш пунктлари орқали барча шахсларнинг ҳаракатланишига қўйилган вақтинчалик чекловлар бекор қилинди. Барча чегара пунктларини қайта очиш чоралари кўрилмоқда.\nШунингдек, хорижий фуқаролар учун электрон визалар (е - виза) бериш тизими ҳам тикланмоқда. Бундан ташқари, Ташқи ишлар вазирлигининг ишончли алоқа канали – хорижлик сайёҳларга сифатли хизмат кўрсатиш бўйича Колл-маркази фаолияти ҳам йўлга қўйилади.


АҚШ Намояндалар палатаси спикери Трампга импичмент эълон қилиш учун суриштирув ўтказишни буюрди\n07 июл 2020, Тошкент вақти: 05:19\nНамояндалар палатаси раиси Нэнси Пелоси\nАҚШ Конгресси Намояндалар палатасининг демократ аъзолари АҚШ президенти Дональд Трамп ўз қасамёдига “хиёнат қилгани”ни айтиб, уни лавозимидан четлатиш масаласини кўриб чиқиш учун расмий жараён бошланганини маълум қилди.\n24 сентябрь куни Намояндалар палатаси раиси Нэнси Пелоси Трамп “ўз қасамёди, АҚШ миллий хавфсизлиги ҳамда сайловлар ҳалоллигига хиёнат қилгани учун” шундай қарорга келинганини айтди.\nПелоси бундай терговга қарши чиқиб келаётган эди, аммо Трамп Украина президенти Володимир Зеленскийга 25 июль куни қилган қўнғироғи давомида собиқ вице-президент Жо Байден ҳамда унинг ўғли Ҳантер Байден билан боғлиқ айтган гаплари ошкор бўлиши ортидан ўз позициясини ўзгартирди.\n- Президент жавобгарликка тортилиши керак. Ҳеч ким қонундан устун эмас, - деди Пелоси 24 сентябрь куни АҚШ телеканаллари эфирга узатган нутқида.\n- Шундай экан, бугун Намояндалар палатаси расмий импичмент суриштирувини бошлаганини эълон қиляпман, - деди.\nТрамп телефон суҳбати давомида Байденларни муҳокама қилганини тан олди, аммо Зеленскийга босим ўтказганини рад этмоқда.\nАммо Трамп суҳбат олдидан ўз ходимларига Украинага ажратилган 400 миллион ёрдам пулини музлатиб туришни буюрганини тан олди.\nБайден Демократлар партиясидан 2020 йили бўладиган АҚШ президенти сайловида республикачи Трампга рақиб бўлишга интилаётган номзодлардан биридир. Сиёсатчи Украинага алоқадор қонунбузарликка қўл урганини кўрсатувчи далил йўқ.\nПелосининг баёноти ортидан Трамп тўққиз дақиқа ичида Twitterда бир неча марта пост ёзди. Уларда президент терговни “жодугарларни овлаш” ҳамда президентни “сиқувга олиш” дея қоралади.\nХабарларга кўра, Трамп ўша қўнғироғи вақтида Зеленскийдан 8 марта Байденнинг Украинадаги фаолиятини кўриб чиқишни сўраган.\nУшбу қўнғироқ ҳақида Разведка қўмитасига суҳбатдан хабардор шахс шикоят юбориши ортидан маълум бўлган.\nАҚШ Миллий разведкаси директори лавозимини бажараётган Жозеф Магуайр ушбу шикоят Конгрессга юборилиши мумкинлигини маълум қилди.\nПелоси эса АҚШ президенти администрацияси шикоятни Конгрессга беришдан бош тортиб, қонунни бузганини айтди. Хабарларга кўра, шикоятда Трамп Зеленскийга қилган ваъдалар юзасидан хавотир изҳор қилинган.\nЗеленский 24 сентябрь куни БМТда Америка овози журналистларининг Трамп босим ўтказганми-йўқлиги ҳақидаги саволга аниқ жавоб бермади ва:\n- Биз мустақил давлатмиз, ҳаммасига тайёрмиз, - дейиш билан чекланди.\nТрамп 25 сентябрь куни БМТ Бош ассамблеяси анжумани давомида Зеленский билан учрашиши кутилмоқда.\nНамояндалар палатасидаги республикачилар етакчиси Кевин Маккарти Пелоси қарорини қўлламаслигини айтди.\nАҚШ конституциясига биноан президент “хоинлик, порахўрлик ёки бошқа жиддий жиноят ва аҳлоқбузарликлар” учун лавозимдан четлатилиши мумкин.\n1868 йилда Эндрю Жонсон, 1998 йилда Билл Клинтон импичмент жараёнига йўлиққан, аммо уларни Сенат оқлаган. 1974 йилда Намояндалар палатаси Ричард Никсонга қарши импичментни маъқуллаган, аммо жараён йўлга қўйилишидан олдин президент истеъфога чиққан.\nТрамп айбдор деб топилиши ва ишдан олиниши эҳтимоли оз, чунки ҳозир Сенат бошқаруви республикачилар қўлидадир.\nТрамп 24 сентябрь куни Зеленский билан ўтказган суҳбатининг тўлиқ баёни эълон қилинишини айтди.


Рукн 22 September 2017 12:24 200\nСинчков одам янги корхоналар ташкил этиш, қўшимча иш ўринларини яратиш, аҳоли турмуш фаровонлигини ошириш каби масалалар депутатлар томонидан тез-тез ўртага ташланаётгани ва муҳокама қилинаётганини аллақачон сезиб улгурди. Депутатларнинг халқ орасига кириб бораётгани, аҳолини қийнаётган муаммоларни ечишда маҳаллий ҳокимият вакиллари билан ҳамкорлик қилаётгани ҳақида эса кунда-кунора ўқиймиз. Бу ўзгаришлар депутатни халққа, халқни эса депутатга яқинлаштиряпти.\n– Узоқ йиллар экскаватор ҳайдаганман, – дейди хоразмлик Ражаббой Ниёзов. – Ҳозир нафақадаман. Бутун умр ишлаган одам уйда бекор ўтириб қолса, оғир бўларкан. Деҳқончилик қиляпман. Яқинда Гурлан туман ҳокимига ички коллектор бўйидан ер ажратиб беришини сўраб ариза ёздим. Бу ишда Халқ депутатлари туман Кенгашига O‘zLiDePдан сайланган депутат менга ёрдам беряпти...\nАндижонлик Ҳасан ота ҳам ўз ҳудудидан сайланган депутатнинг фаолиятидан қониқиш ҳосил қилган десак муболаға эмас. Халқ депутатлари Хўжаобод туман Кенгашига партиямиздан сайланган Шарифжон Умаралиев нафақат Ҳасан отанинг, балки барча хўжаободликларни анчадан буён қийнаб келаётган муаммони бартараф этишда бош-қош бўлди.\n– Ҳасан ота ва хўжаободликлар номидан “Қамбар ота” 1-зона сув иншоотидан олинаётган сув истеъмолга яроқсизлиги ҳақида мурожаат келиб тушган эди, – дейди депутат. – Ушбу иншоот ёпиқ ҳавза бўлгани сабабли Вазирлар Маҳкамасининг “Аҳолига тоза ичимлик суви етказиб бериш ва истеъмолчиларни таъминлаш тўғрисида”ги қарори асосида гипохлор ва кальций билан зарарсизлантирилди. Ўн беш йилга мўлжалланган замонавий сув фильтрлаш мосламаси ўрнатилди. Аҳоли мурожаати асосида юборилган депутатлик сўрови орқали хўжаободликларни қийнаб келаётган муаммога ечим топилди.\nШунингдек, тумандаги Ордай, Дилкушо маҳаллалари аҳолисининг ичимлик суви танқислигини бартараф этиш сўраб ёзилган мурожаати ҳам Халқ депутатлари туман Кенгашидаги O‘zLiDeP депутатлик гуруҳи аъзоси У.Рустамов томонидан ўрганилиб, туман “Сувоқова” корхонасига депутатлик сўрови юборилди...\nДепутатлик сўровини жўнатиш муаммони ҳал этишнинг биринчи босқичи, холос. Айтмоқчимизки, сўров юборилиши муаммо бартараф этилди дегани эмас. Ҳар бир депутатлик сўрови туман ҳокимлигида мутасадди идора раҳбарлари билан муҳокама этилади ва қарор қабул қилинади. Қарорда депутат сўровида тилга олинган ҳар бир масала бўйича мутасадди идораларга вазифалар белгилаб берилади.\nДарвоқе, яқинда Халқ депутатлари Жиззах вилоят Кенгашидаги O‘zLiDeP депутатлик гуруҳи раҳбари Э.Холматовнинг Арнасой туман ҳокими Э.Салиевга юборган депутатлик сўрови асосида туман ҳокимининг қарори қабул қилинди. Депутат Гулбаҳор ШФЙ ва Дўстлик ҚФЙ аҳолисига суюлтирилган газ ҳамда куз-қиш мавсуми учун кўмир етказиб бериш, Навоий, Сиёб, О.Муҳаммадиев кўчаларига асфальт ётқизиш, ҳудуддаги трансформаторни куз-қиш мавсумига тайёрлаш, Бердалиев кўчасидаги 2 та икки қаватли уйнинг томини шифер билан ёпиш каби муаммоларни бартараф этиш юзасидан сўров юборган эди. 7 сентябрь куни туман ҳокимлигида ўтказилган йиғилишда депутат сўровида тилга олинган масалалар бўйича “Арнасойтумангаз”, туман йўллардан фойдаланиш ва электр таъминоти корхоналари ҳамда уй-жой коммунал хизмат кўрсатиш бўлими мутасаддиларига аниқ вазифалар юклатилди. Ҳокимлик йиғилиши қарорида вазифаларнинг аниқ муддатлари ҳам белгиланган. Жумладан, трансформаторни таъмирлаш ишлари октябрнинг охиригача, Бердалиев кўчасидаги 2 та икки қаватли уй томини шифер билан ёпиш ишларини эса кейинги ойнинг бошидаёқ якунлаш режалаштирилган.\nАёнки, депутатларнинг яна бир ваколати бор. Улар мансабдор шахснинг ҳисоботини эшитиш ҳуқуқига эга. Одатда эшитувларда муайян соҳадаги ютуқ ва камчиликлар муҳокама этилади. Шу йўналишдаги депутатлик сўровларининг натижадорлиги хусусида сўз юритилади. Эшитувда депутат сўровида тилга олинган муаммолар ҳал этилгани ёки ҳал этилмагани муҳокама қилинади. Шу маънода эшитув депутатларнинг асосий ваколатларидан биридир.\nЯқинда Халқ депутатлари Вобкент туман Кенгашидаги O‘zLiDeP депутатлик гуруҳи аъзолари ана шу ваколатдан фойдаланишди. Вобкентлик депутатлар 2017-2018 йилларда туманни ижтимоий-иқтисодий комплекс ривожлантириш дастурига киритилган йўналишлар бўйича ҳокимнинг ҳисоботини эшитдилар. Хусусан, саноат, хизмат кўрсатиш ва қишлоқ хўжалиги йўналишларида жорий йилнинг ўтган даври мобайнида амалга оширилган лойиҳалар, яратилган иш ўринлари, соҳаларга йўналтирилган маблағлар ҳақида депутатларга атрофлича маълумот берилди.\n– Эшитувда тилга олинган аксарият муаммолар O‘zLiDeP депутатлик гуруҳи аъзолари учун бегона эмас, – дейди Халқ депутатлари Вобкент туман Кенгашидаги партия депутатлик гуруҳи раҳбари Н. Алимов. – Чунки бу муаммолар ҳақида сайловчилар билан учрашув ва сайёр қабулларда ҳам эшитганмиз. Бу бўйича кўплаб депутатлик сўровлари юборилган. Эшитувда кўтарилган барча масалалар, айниқса, электоратимиз ҳисобланган тадбиркор ва фермерларни қийнаётган муаммолар ва уларни бартараф этиш юзасидан ўз таклифларимизни билдирдик.\nТаъкидлаш керакки, депутатларнинг фаоллиги “Халқ билан мулоқот ва инсон манфаатлари йили”да янгича моҳият касб этмоқда. Халқнинг давлатга ишончини мустаҳкамламоқда. Бу эса халқимизнинг ижтимоий-сиёсий фаоллигини янада ошириши шубҳасиз.


26 декабрь – персонал компьютер “Йил одами” деб эълон қилинган сана - Terabayt.Uz\n1982 йилнинг 26 декабрь санасида машҳур Time журнали персонал компьютерни “Йил одами” деб эълон қилди. Бундай ном 1927 йилда ушбу журналга асос солингандан бери биринчи маротаба одамга эмас, балки машинага берилаётган эди. Журнал бундай қарорни 1982 йилда айнан компьютер миллонлаб одамларнинг турмушига таъсир кўрсатгани билан изоҳлаган, деб ёзади Ferra сайти.\nЖурналда нашр қилинган мавзуга доир мақолада, журнал персонал компьютерларни (улар телефон орқали тармоқларга бирлашганда) чегарасиз имкониятларга эга деб эътироф қилган. Қизиғи, ўша пайтда Интернет асосини ташкил қиладиган TCP/IP технологияси ҳали ишланма босқичида бўлган эди, холос. WWW тармоғи эса ушбу воқеадан 11 йил ўтибгина яратилади.\nАслида 1982 йилда Time журнали версияси бўйича Стив Жобс (Apple компанияси асосчиси) йил одами деб танланиши кутилган эди, бироқ журнал бундай мақомга персонал компьютерни лойиқ кўради 🙂\n#kompyuter #компьютер #эълон


Тарихга назар 07.05.2020 13:17\n“Внимание, говорит Москва! Передаем важное правительственное сообщение... Наше дело правое! Враг будет разбит! Победа будет за нами!“ — Юрий Левитаннинг рус тилидаги овози янграганидан кўп ўтмай радиокарнайлардан Ҳамид Ғулом ёки Туроб Тўланинг “Тошкентдан гапирамиз. Ҳукуматнинг муҳим хабарини эшиттирамиз” деган овозлари янграрди. Шу тариқа радио фронтда юз бераётган воқеа-ҳодисаларни тезкорлик билан оммага етказишда энг қулай алоқа воситасига айланди. “Масофа билмайдиган ва қоғозсиз газета” деган номга сазовор бўлди. Аслида радио Ўзбекистонда 1924 йилдан бошлаб фаолият юритаётган эди. Аммо уруш йилларида унинг роли ошди. Шу даврда Ўзбекистон радиоси учун янги саҳифа очилди.\nТошкент радиоси Москва инфорбюросининг тезкор хабарларини, Олий бош қўмондон буйруқларини, фронтдаги аскар ва зобитларнинг қаҳромонликларини, фронт ортида меҳнат қилаётган заҳматкашлар фаолияти ҳақида мунтазам равишда маълумотлар бериб турди. Ўша йилларда радиожурналистлар русча хабарларни зудлик билан ўзбекчага таржима қилиб халққа етказиб турдилар. Суронли уруш йилларида радио узоқ қишлоқларга фронт хабарларини етказарди. Радио етиб бормаган аҳоли пункти деярли йўқ эди. Америкалик шоира Жозефина Престон Пибоди ҳақли равишда радиони “фикрларнинг ҳаво бўшлиғи орқали тарқалиши” деб таърифлаган эди.\nРадио одамларни ғалабага руҳлантирди. Бир сўз билан айтганда Иккинчи жаҳон уруш даврида радио шараф билан синовдан ўтди.\nУ вақтларда ҳозиргидек ёзиш жиҳозлари йўқ эди. Радиода бевосита мулоқотлар бўларди. Ёзувчи ва шоирлар, зиёлилар, турли корхоналарнинг ходимлари, қишлоқ хўжалик меҳнаткашлари, саньаткорлар Радио уйига келиб тўғридан тўғри чиқиш қилишар, фронтдаги ўзбекистонликларнинг қаҳрамонликлари, меҳнат жамоаларида қўлга киритилаётган ютуқлар ҳақида гапиришарди. Шу тариқа халқ фронтда ўзбек ўғлонлари кўрсатаётган қаҳрамонликларидан хабардор бўларди. Радиодаги чиқишлар туфайли даврий матбуотнинг асоси бўлмиш публицистикага “жон кирди”. У вақтларда нафқат узоқ қишлоқларга, балки йирик шаҳарларга ҳам газета ўз вақтида етиб бормагани боис радио асосий ахборот манбаи бўлиб қолган эди. Бундан ташқари, радиода ахборотдан ташқари адабиёт намуналари ҳам ўқиларди.\nРадиотингловчиларнинг таклифларига биноан радиода фронтдан келган хатлар билан бир қаторда фронтга йўлланган мактублар ҳам ўқиб эшиттириларди. Ўша йилларда республикамизнинг барча шаҳару қишлоқларидан ва ҳатто фронтдан мактублар оқиб келарди.\n“Радиога мактуб”ни бутун халқимиз тингларди. Мактубларда халқнинг, аскарларимизнинг душманга бўлган нафрати акс этарди ва ғалабага ундарди. Уруш йилларида радиога минглаб хат келгани айтилади. Айни шу хатлар туфайли уруш вақтида оила аъзоларни йўқотиб қўйган инсонлар бир-бирларини топишди.\nШуниси эътиборлики, Москва радиоси ҳам ўзбекистонликларнинг мактубларини фронт учун ўзбек тилида ўқиб эшиттирган вақтлар ҳам бўлган. Фронтдаги ғалабалар ҳақидаги хабарларни радио орқали эшитган ҳар бир инсон ўзида йўқ хурсанд бўларди. Шуни таъкидлаш керакки, қўшинларнинг ҳар бир ғалабаси учун, ҳар бир эгалланган шаҳар учун Москвадан салют бериларди. Ана ўша ғалаба салютларининг овозлари ҳам радиодан берилган.\nХалқимиз радио овози билан уйқуга кетиб, радио овози билан уйғонарди. Фашистларнинг хиёнаткорона бостириб кириши борасидаги хабар радио орқали берилганидек душман устидан қозонилган ғалаба хабари ҳам бутун мамлакатда ўрнатилган радиокарнайлар орқали янгради.\n“Уруш бошланди” деган совуқ хабардан “Ғалаба” деган қувончли хабар янграган радиодан 1418 кун давомида минглаб ҳам қувонарли, ҳам қайғули хабарлар тарқатилди. Шаҳарларни вақтинча ташлаб кетиш, Ленинград қамалини ёриб ўтиш, Москва яқиндаги илк кенг қамровли жанглар, Волга бўйидаги ғалаба, Курскда фашистларнинг яксон қилиниши ва ниҳоят Рейхстаг устига тикилган байроқ ҳақидаги хабарлар радио орқали тарқатилган эди. Айнан Ғалаба сўзини эшитиш учун ҳам одамлар радиони тинглагани бор гап.


Бугун 21-май 10:30\nҚўшилган вақти: 19.01.2019, 20:15\nСардор Рашидовнинг ўйини менга ёқади. Агар ўзи хоҳласа салоҳияти билан бемалол Ўзбекистоннинг энг яхши футболчиси бўлишга даъвогарлик қила олади. Унда иқтидор юқори, лекин фойдаланишга келганда негадир дангасалик қилади.\nСардор Рашидов август-сентябрь ойида Купернинг илк йиғинида қатнашганди. Ўшанда биз Сурия ва Эрон билан ўртоқлик учрашуви ўтказганмиз. Рашидовнинг айниқса Сурияга қарши баҳсда ёрқин ўйин намойиш этгани ҳамон ёдимда. Ўшанда бу футболчи Эктор Купер қўл остида янаям ўзини кўрсатади деб ўйлагандим.\nЛекин нимадир бўлди-ю, кейинги иккита йиғинга (октябрь - ноябрь) жиззахлик ярим ҳимоячи чақирилмади. Бу эса кўпчилик қатори мени ҳам ҳайрон қолдирди. Фақат декабрь ойига келиб Рашидов яна терма жамоадан таклиф олди ва Туркия йиғинига олиб кетилди. Туркия йиғинига борди дегани Осиё Кубогида қатнашадиган рўйхатдан деярли жой олади дегани эди. Якунда шундай ҳам бўлди.\nШундай қилиб Осиё Кубоги бошланди. Сардор Рашидов Уммон билан кечган баҳсни асосий таркибда бошлади, бироқ ҳеч ўйини қовушмади. Натижада мураббий уни 59-дақиқада Достонбек Ҳамдамовга алмаштирди. Афтидан унинг ўйини Куперга ҳам ёқмаган кўринади, терма жамоамиз бош мураббийи Туркманистонга қарши кечган 2-тур баҳсида умуман майдонга туширмади.\nГуруҳдаги охирги ўйинни Японияга қарши ўтказдик ва 1:2 ҳисобида мағлуб бўлдик. Бу ўйинда Рашидов 76-дақиқада захирадан майдонга тушди ва ўйинни кучайтириш ўрнига ўзининг ғалати ҳаракатлари билан жамоа ўйинини ортга торта бошлади. Рашидов 2015 йил Австралияда ўтказилган Осиё Кубогида қуш бўлиб учганди. Унинг Саудия Арабистони билан кечган баҳсда майдонда нималар қилганини ҳали эсдан чиқарганимиз йўқ.\nЎзбек ўғлони шундай ўйнаса бўлар экан-у дегандим ўшанда ўзимга ўзим. (Ўзбекистон - Саудия Арабистони баҳсини стадионда кўриб, ўйинидан роҳат олганимни ва шундан сўнг Рашидовнинг мухлисига айланганимни яширмайман). Шундан кейин бу футболчининг ошиғи олчи бўлди. Қатарга кетди, бироз муддат у ерда фаолият юритгач, БАА чемпионатига келиб ўйнади. Кейин жамоа тополмай ноилож "Локомотив"га ўтди. Лекин ўтган йил кўрдикки, Сардор Рашидов "Локомотив"да ўзини кўрсата олмади.\nУнинг учун яна олдинга қадам ташлаш учун битта вариант қолганди: Осиё Кубогида ўзини кўрсатиш. Аниқроғи, бу имкониятни унга Эктор Купер тақдим қилди. Бош мураббийнинг ишончини оқлаш учун ҳам Рашидов зўр ўйнаб бериши керак эди, аммо унинг Японияга қарши қандай ҳаракат қилгани кўнгилни жуда хира қилди.\nБу орада у Португалия клуби "Насьонал" билан шартнома имзолади. Қайси жамоага ўтиш унинг иши, Португалияга кетадими ё Англиягами, ўзи билади, лекин модомики ҳозир ТЕРМА ЖАМОА либосини кийиб юрган экан, ўзини бошқалардан алоҳида олмай майдонга тушганидан кейин борини бериши шарт.\nТерма жамоамизда яхши футболчилар кўп, лекин айтайлик Одил Аҳмедов билан Отабек Шукуровнинг тўп тепаётган позицияси мухлисларни жунбушга келтирадиган ўйин кўрсатиш имконини бермайди. Аммо Рашидов - майдондаги эркин ижодкор. Қайтанга у Достон Ҳамдамовни ортидан эргаштириши керак эмасми?\nРашидов қачон майдонга тушмасин, ундан нимадир кутаман. Чунки у ностандарт футболчи, хоҳласа бир ўзи масалани ҳал қилиб қўя олади. Унда иқтидор ҳам, Худо берган талант ҳам бор. Лекин нима учун фойдаланмаяпти ҳайронман. Купер унга 15 дақиқа имкон берди. Аммо Рашидов тушгач, ўйинимиз кучаймади. Қайтанга 10 киши бўлиб қолгандек кўринди. Ахир бунақа пайтда "свежий" футболчи майдон бўйлаб учиши керак эмасми?\nЯпония билан ўйин ўтиб бўлди. Энди эслашдан фойда йўқ. Олдинда эса Австралия кутиб турибди. Австралия терма жамоасида ҳам Сардор Рашидовга ўхшаган эркин ижодкор бор - Авер Мабил, 21-рақамда ўйнайди. Мураббий уни учта ўйинда синаб кўрганди, иккита гол урди. Агар Рашидов Австралияга қарши майдонга тушса, уни Авер Мабил билан таққослашга ҳаракат қилиб кўраман.\nСардор Рашидов бизга кучли ўйинларда керак. Туркманистонни бошқа болалар ҳам эплай олади. Аммо Япония ва Австралияга ўхшаш рақиблар билан айнан Рашидовга ўхшаган кутилмаганда "портлай" оладиган футболчи ёрдам бермаса, бизга жуда қийин бўлади.\n» Статистика : 975 (0/975)


СУРУНКАЛИ МИЕЛОЛЕЙКОЗЛИ БЕМОРЛАРНИ ЦИТОГЕНЕТИК ВА МОЛЕКУЛЯР ГЕНЕТИК УСУЛЛАР ЁРДАМИДА ТЕКШИРИШ\nМаълумки, сурункали миелолейкоз (СМЛ) – бу клонли миелопролифератив касаллик бўлиб, катталарда умумий лейкозларнинг 20 фоизини ташкил этади. Бу касалликнинг ўзига хос бўлган асосий белгиси гемапоэтик ўзак хужайраларининг 9 ва 22 хромосомалари ўртасида реципрокли транслокация –t (9,22) (q34;q11) натижасида аномал (Ph) хромосома юзага келади. Бунда 9-хромосоманинг q елкасининг 34-локусида жойлашган АВL онкогени, 22-хромосоманинг q елкасининг II локусида жойлашган BCR гени бузилади. Реципрокли транслокация сабабли 22-хромосомада ўзгарган ДНК кетма-кетлиги ВCR-ABL гени пайдо бўлиб, у қон ҳужайралари пролеферациясига жавоб берувчи тирозинкиназа ферменти активлигини оширадиган ВCR-ABL оқсилини синтезлайди. Ph-хромосома СМЛга чалинган беморларнинг 90-95 фоизида аниқланади.\nҲозирги вақтда ЖССТ (2002 й.) тавсияси бўйича ҳамма лейкозга чалинган беморларни қуйидаги протокол бўйича текшириш шарт:\nб) молекуляр-биологик (цитогенетик ва ПЦР);\nв) СD ҳужайраларни иммунофенотиплаш (проточна цитофлурометрия).\nБундай алгоритм касаллик вариантини аниқлашда, генетик маркерларнинг прогностик ҳолатини баҳолаш ва тўғри даволашни танлашда муҳим аҳамият касб этади. Бу эса ўз навбатида беморларнинг рецидивсиз яшашини узайтиради. Шу мақсадни кўзлаб онкогематологик беморларда стандарт цитогенетик ва молекуляр генетик таҳлил усулларини касалликнинг барча босқичларида амалга ошириш ва уни амалиётга татбиқ этишдан иборат.\nМатериал сифатида клиникада даволанаётган СМЛга чалинган 131 та бемордан олинган периферик қон ва суяк кўмигидан фойдаланилди. Улардан 64 тасида стандарт цитогенетик текширув (40 та периферик қонда 24 та суяк кўмигида) ўтказилди. Молекуляр генетик текширув 75 та беморда амалга оширилди.\nСтандарт цитогенетик текширув учун олинган суяк кўмигининг 75 фоизида аномал Ph-хромосома аниқланди. Химер онкоген ВCR-ABL p210 экпрессиясини сифатий баҳолаш мақсадида ўтказилган ПЗР усули ёрдамида 85 фоиз беморларда ушбу химер ген аниқланди. Хулоса қилиб шуни айтиш мумкинки, бу таҳлиллар ёрдамида аниқ ташҳис қўйиш, самарали даволаш ва касаллик кечишини баҳолаш мумкин.\nК. Бобоев, Ж. ХЎжаҲмедов, З. Ибрагимов, Б. Алланазарова, Ўзбекистон Республикаси Соғлиқни сақлаш вазирлиги Гематология ва қон қуйиш илмий-текшириш институти.\n№ 42, 28.10.2011 « орқага


Россия, мигрантлар: Ўзбеклар иш деб, пул деб ўляпти... - BBC News O'zbek\nСоҳиба Ҳаёт Би-би-си, Москва\nРоссияда кунлар исиши билан иш мавсуми бошланди. Айни шу паллада Марказий Осиё, асосан Ўзбекистондан меҳнат муҳожирлари оқими янада орта бошлайди.\nБандлик ва меҳнат муносабатлари вазирлиги маълумотига кўра, 2019 йилда Ўзбекистондан 2,8 миллион киши чет элга кетган. Бу кўрсатгичнинг катта қисми ишлаш учун Россияга йўл олганларни ташкил этади.\nРасмий ҳисобларга кўра, Россияда 2 миллионга яқин ўзбекистонликлар меҳнат муҳожирлигида.\nЎтган йили мигрантлар Россия бюджетини 57 миллиард рубль билан тўлдирган. Унинг салмоқли улуши ўзбекистонликларга тегишли. Меҳнат муҳожирларининг аксари қийин шароитларда яшашмоқда. Кунига 10-12 соатли оғир ишларда банд бўлган ҳолда, ўз ҳаражатларини қисиб, пул оттириб, ватанда улар юборадиган пулга кўз тикиб ўтирган оилаларини боқишмоқда.\nРоссиядан Ўзбекистонга ҳар йили 4 млрд АҚШ долларига яқин миқдордаги пул маблағи юборилаяпти.\nРоссия ва Ўзбекистон орасида миграция бўйича ҳукуматлараро келишув имзоланганига 2 йил бўлди, аммо бу шартнома ўзбекистонликларнинг Россияда айнан яшаш ёки меҳнат шароитининг яхшиланишига ўз таъсирини кўрсатмади.\n"Яхши иш, яхши пул қаерда бор?"\nРоссияда миграция қонунлари йилдан йилга қаттиқлашиб, қонуний меҳнат қилиш эса ўзбекистонликлар учун тобора қийинлашиб бораяпти. Россияда ишлаш учун бериладиган меҳнат патентини сотиб олиш мажбурий этиб қўйилган ишчиларнинг энг катта қисми ўзбекистонликлар ва тожикистонликлар бўлиб қолмоқда.\nМуҳожирлар учун Россияда ишлаш шундай оғир бўлиб турган бир пайтда иш топиш имконияти қандай?\nМосква шаҳрида ўтказилган навбатдаги бўш иш ўринлари ярмаркаси омманинг назаридан четда бўлиб турган айрим масалаларни юзага чиқарди. "Мигранто.ру" ахборот портали ташкиллаштирган мазкур тадбирда миграция йўналишига алоқадор расмийлар, ОАВ вакиллари, муҳожирларга иш берувчи бир неча ташкилотларнинг вакиллари ҳамда иш излаган мигрантлар иштирок этди. Айтиш жоизки, муҳожирни ишга, иш берувчиларнинг меҳнат муҳожирларига талаби катта бўлса-да, бундай меҳнат ярмаркалари камдан-кам ўтказилади.\nЯрмаркада иш излаётган муҳожирларни саволга тутдик:\n- Иш излаб юрибман. Менга келаётганимда ўзимизнинг ҳайдовчилик гувоҳномамиз билан ҳам ишласа бўлади, дейишганди. Йўқ, келсам бу ерда бошқа вазият. Россия гувоҳномаси талаб қилишаяпти. Ҳозир нима иш бўлса, қилишга розиман, - дейди ҳайдовчи Музаффар Бойбобоев.\nБўш иш ўринлари ярмаркасида 10 га яқин йирик иш берувчи ташкилот ва корхоналарнинг вакиллари иштирок этди. Улар ташриф буюрувчиларга қурилиш, тозалаш, хизмат кўрсатиш соҳаларидаги ишларни таклиф қилишмоқда. Ваъда қилинаётган иш ҳақлари 25 000 рублдан 40 000 рублгача (400-600 АҚШ доллари атрофида).\n"Талабалар юк ташувчиликка ярамайди"\n- Бу ерда ишга қабул қилишда чеклов бор. Кўпчилик иш берувчилар Ўзбекистон фуқароларини ишга олишни исташмайди. Негалигини билмаймиз, ўзбекистонликман десанг бўлди, иш йўқ, дейди ўзбекистонлик талаба Умид Содиқов.\n- Ярмаркада таклиф қилинаётган ишлар фақат оғир ишлар экан. Биз талабамиз, ўқиб ишлашни истаймиз. Аммо юк ташувчилик каби ишларда ўқиб ишлаш жуда қийин, чарчаб қолади одам. Талабалар юк ташувчиликка ярамайди. Биз учун курьерлик ёки официантлик каби енгилроқ ишлар бормикин, деб келган эдик, - дейди Комилжон Расулжонов.\nМеҳнат ярмаркасини айланиб чиқиб, аксар ҳолларда ташкилотлар вакиллари муҳожирлар билан суҳбатлашиб маълумотнома тўлдиришаётганини кўрдик. Хўш, муҳожирлар тадбирдан иш топиб, кўнгиллари тўлиб кетишаяптими?\n- Бир неча ишларни кўрдим, орасида оёқ кийимлари фабрикасидаги иш маъқул келди. Шу ерда ишга киришни тўлиқ гаплашиб кетаманми, деб ўйлагандим. Буклетларини бериб, шу ердаги рақамларга қўнғироқ қилинг, дейишди. Баъзилари эса маълумотнома тўлдиртириб "Ўзимиз қўнғироқ қиламиз" деб айтишаяпти, - дейди муҳожир Шерали Исроилов.\nБекзод Низомов эса айни пайтда ишлаётгани ва шу билан бирга шароити яхшироқ иш излаётганини айтди. Қурилишда ишлайдиган яна бир ўзбекистонлик муҳожир ишнинг ҳавфлилиги ҳусусида сўз очди.\n"Россияни қиши узоқ, қурилишларда шароит оғир. Соғлигинг кўтарганда ҳам, томдан йиқилиб ўлиш ҳеч гап бўлмай қолди. Йигитлар кўз ўнгимизда иш деб, пул деб ўлиб кетишаяпти. Шунга ишлаб туриб ҳам, бошқа вариант кўрамиз-да"\nКим кимга муҳтож?\nМеҳнат ярмаркасида тожикистонликларни кўпроқ учратдик. Айримлари "яхши ишга кириш учун яхши кўриниш муҳим" қабилида галстук-костюмларда келишган. Улар билан суҳбатлашиб, кайфиятлари яхшимаслигини билдик.\n- Бу ердагиларнинг кўпчилиги воситачилар. Иш берувчиларнинг ўзи қаерда? Биз иш берувчилар билан учрашамиз, юзма-юз гаплашиб, ҳаммасини келишамиз, деб келганмиз. Муҳожирларни менсимасликми бу? - жиғибийрон бўлди тожикистонлик муҳожир.\nИш берувчи ва муҳожир орасидаги воситачиларнинг айримлари билан гаплашдик. Айтишларича, уларнинг хизмати икки томон учун ҳам фойдали.\n- Мигрантларнинг кўпчилиги тил билмайди, иш берувчи билан тўғридан тўғри гаплашиб, меҳнат шартномаси туза олмайди. Ишда бирон муаммо бўлса, ҳал этишга қийналишади. Биз орқали ишлаш муҳожирлар учун қулай: ишлаб пулини олиб юраверади. Уларга маошни иш берувчидан олаяптими, воситачиданми, муҳиммас, пул олишса бўлди. - дейди воситачи Руслан Бегматов.\nКлининг ташкилоти вакили Умарали ўғли Нурсултон эса меҳнат муҳожирларини нафақат ишга расман қабул қилиниши, меҳнат ва касаллик таътили ҳақлари тўланишини ҳам ваъда қилмоқда.\n"Ишга олишмаса, патентни нега қилдик?"\nЯна иш изловчиларни суҳбатга тортамиз.\n- Биз "Карусель"да (савдо маркази) кассир бўлиб ишлардик, штатлар қисқарди, ишсиз қолдик. Ҳозир қаерга иш сўраб борсак, тожикистонликларни олмаймиз дейишаяпти. Патентимиз бор, ҳамма хужжатимиз жойида, аммо иш йўқ. Қирғизистонлик бўлсанг, оламиз, ўзбек-тожикларни ололмаймиз, дейишаяпти. Иш беришмаса, шунча пулга хужжат, патентни нега қилдик? - хафа бўлиб гапирди тожикистонлик муҳожир.\nАрзон ишчи кучига талаб катта бўлган Россияда малакали мутахассисларга талаб қандай? Маълум соҳа эгалари бу ердан иш топа оладиларми?\n- Мутахассислар бу каби тадбирларсиз ҳам ўз ишини топа олади. Россияда малакали мутахассисларга талаб жуда катта. Мен 10 йилдан бери Москвада дастурчи бўлиб ишлайман, иш борасида ҳеч қийинчиликка учрамадим, - дейди Жасур Мирҳамидов.\nБўш иш ўринлари ярмаркаси ишини кузатган юрист Валентина Чупик эса мигрантларга таклиф этилаётган ишларни меҳнат муҳожирлари учун камситилиш дея ҳисоблашини билдирди.\n-"Дам олиш кунисиз 12 соатлаб ишлагани учун 25 000 рубль маош - бу инсонни таҳқирлашдир"\nШунга қарамай, муҳожирга иш (яхши маошли) керак, иш берувчига муҳожир (арзон ишчи кучи). Улар бир-бирини топа олиши учун меҳнат ярмаркалари воситачи вазифасини бажараяпти. Аммо миллионлаб муҳожирлари бўлган Россия учун ўнлаб иш берувчилар билан ўтказиладиган тадбирлар чўлга сепилган томчидек гап.